שביתת עובדי המנהל והמשק תוכננה ליום ראשון. הסיבה: סירוב הממונה על השכר באוצר לאשר הסכם שכר שנחתם בין העובדים להנהלה ב-2019

נדחתה שביתת עובדי המנהל והמשק בשירותי בריאות כללית, שתוכננה לראשון הקרוב. השביתה נדחתה בעקבות תיאום פגישה בין יו"ר ארגון עובדי הכללית פרוספר בן חמו, לסגן הממונה על השכר באוצר אפי מלכין.

ההסתדרות וארגון עובדי כללית הודיעו על השביתה לבית הדין לעבודה ברביעי האחרון, במחאה על "משיכת הזמן והימנעות המדינה" מאישור הסכם שכבר נחתם ב-2019 לעדכון שכר עובדי המנהל והמשק בקופת החולים. המאבק נסוב על שכרם של עובדים אקדמאים, עובדי ביקורת, הנדסאים, מהנדסים, טכנאים, כוחות עזר וסניטרים.

לפי החוק, כל הסכם שכר בגוף ציבורי כמו עירייה, קופת חולים או מוסד אקדמי מחייב אישור של הממונה על השכר באוצר. מצב זה מעניק כוח רב לממונה על השכר, שמשתמש בסמכות זו לעכב יישום הסכמים שכבר נחתמו לאחר מו"מ ארוך והסכמות של ההנהלה והעובדים. זה המקרה בכללית: ההסכם בין העובדים להנהלה אושר על ידי ההנהלה והדירקטוריון, הכספים ליישומו הוקצו בתקציב הכללית, אך יישומו מתעכב על ידי האוצר במשך שנתיים.

בדיון בבית הדין לעבודה בת"א שבו נקבעה זכותו של הארגון לשבות, טענו נציגי משרד האוצר שהתנגדותם למימוש ההסכם נובעת מחשש שעלייה בשכר עובדי המנהל והמשק שמועסקים בכללית תחייב עלייה בשכר של מקביליהם בבתי החולים הממשלתיים. בנוסף הם ביקשו להמתין לאישור תקציב המדינה.

"ההסכמות בין הצדדים גובשו זה מכבר. העובדים גילו איפוק רב, ובמשך שנים המתינו לחתימת ההסכם, ולאחרונה אף התבקשו להמתין עד לאישורו של תקציב המדינה", נכתב בהודעה לבית המשפט. "בינתיים עבר תקציב המדינה; הושגה עסקת החבילה, ושני האירועים המשמעותיים שעמדו במרכז הטיעון למניעת השביתה אינם מהווים עוד מכשול. הבעיה אינה משפטית, אלא קרדיולוגית במהותה. תום הלב לקה באוטם שריר הלב, וככל הנראה לא ניתן יהיה לסייע למצב בלי שימוש בכלי השביתה".

עובדי המנהל והמשק בכללית ערכו שביתת אזהרה למשך שמונה שעות במאי האחרון. למרות שבאוצר ובהנהלת כללית טענו שהשביתה תפגע במטופלים, השופטת יפית מזרחי לוי קבעה: "התרשמנו כי קיומה של שביתה תקדם את עניינם של המשיבים ועשויה להשפיע על המו"מ בין הצדדים". לאחר השביתה נערך דיונים נוספים, אך בסופו של דבר ההסכם עדיין לא אושר. מי

עובדי_המנהל_והמשק

שירותי_בריאות_כללית

ארגון_עובדי_הכללית

בית_הדין_לעבודה

תקציב_המדינה


בתי הספר, בתי הכנסת והצימרים נפתחים. מדריך להקלות בסגר

תלמידי כיתות א'-ד' יחזרו ללמוד ארבעה ימים בשבוע, עם חובת עטיית מסכה. הצימרים יחזרו לפעול, במשפחות גרעיניות וללא חדר אוכל. וגם: טיפולים לא רפואיים "אחד על אחד", מועדוניות לקשישים וספריות לעיוורים

השלב השני של היציאה מהסגר מתחיל היום (ראשון), והוא יכלול חזרה לפעילות של הכיתות הנמוכות בבתי הספר, בתי הכנסת והמסגדים, מספרות ומכוני יופי, צימרים, מועדוניות לקשישים, ספריות לעיוורים, פעילויות ספורט לילדים ואתרי מורשת. מדריך להקלות החדשות, ולאלו שנותרות בתוקף.

בתי ספר יסודיים וצהרונים

מי חוזר ללמוד: הלימודים לכיתות א' עד ד' יתחדשו, למשך ארבעה ימים לפחות בכל שכבת גיל. ביתר ימות השבוע תתקיים למידה מרחוק. גם הצהרונים יחזרו לפעילות.

כמה תלמידים בכיתה: מספר התלמידים בכיתה לא יעלה על 20. משרד החינוך יקיים מנגנון החרגה שיאפשר לעד 10% מהכיתות ללמוד בקבוצות של עד 24 תלמידים, תוך מתן עדיפות למוסדות הנמצאים באזורים בעלי שיעור תחלואה נמוך.

חובת מסכות: כל התלמידים ואנשי הצוות יעטו מסכה בכל עת, גם בכיתות א' וב', לרבות בהסעה לפעילות וממנה. את המסכה מותר להוריד רק בעת אכילה או פעילות גופנית.

אכילה: התלמידים יאכלו את ארוחותיהם בשטח פתוח, ואם הדבר לא אפשרי, בישיבה בשולחן נפרד לכל תלמיד בכיתה.

כמה קבוצות לכל מורה: כל איש צוות יוכל ללמד שלוש קבוצות לכל היותר. החריגים מכך הם מורים לחינוך גופני, בכפוף לעטיית מסכה ושמירת מרחק של שני מטרים לפחות בינם לבין התלמידים.

צהרונים: הצהרונים יחזרו לפעול. מותר לצרף ילדים של עד שלוש קבוצות קבועות מאותה שכבת גיל, ובלבד שהמספר הסופי לא יעלה על 28 ילדים. החלטת הקבינט קבעה כי ייעשה "מאמץ מרבי לצמצם ערבוב קבוצות בפעילות הצהרונים".

הסעות: בהפעלת אוטובוסים תתבצע הפרדה באמצעות השארת שורת מושבים ריקה בין החלק הקדמי של ההסעה לבין חלקה האחורי. בזמן ההסעה התלמידים יחויבו לעטות מסכה.

מסחר

טיפולים לא רפואיים ורפואה המשלימה יתאפשרו, וכן טיפולים פרטניים ומפגשים של "אחד על אחד", כגון מספרות וטיפולי יופי, מורי נהיגה, מאמנים אישיים ועוד. הרשימה המפורטת טרם פורסמה.

תיירות

צימרים: תתאפשר פתיחתם של צימרים, בתנאי שלכל צימר יגיעו משפחות גרעיניות, ללא שימוש בחדרי אוכל משותפים ובבריכות שחייה.

אתרי מורשת: הקבינט אישר פתיחת מעל 200 אתרי מורשת של המועצה לשימור אתרים ואתרי רשות העתיקות. רשימת האתרים טרם פורסמה.

בתי תפילה

יתאפשרו תפילות בבתי תפילה (בתי כנסת, מסגדים וכנסיות), עד עשרה אנשים במבנה. בשטח פתוח – עד עשרים אנשים כפי שהתאפשר עד כה.

מועדונים לקשישים

כלל המועדוניות הנותנות שירותים חברתיים לאוכלוסיית הוותיקים ייפתחו. הרחבת הפעילות במסגרות החברתיות תעשה בהתאם להנחיות התו הסגול.

המסגרות שייפתחו: מסגרות יום לקשישים, מועדוני מתנ"סים, עמותות ללא מטרת רווח למען הקשישים, חברות עירוניות, מועדונים המיועדים לניצולי שואה ומועדוני עולים המשרתים גם את אוכלוסיית הזקנים.

פעילויות ספורט לילדים ולנוער

אימונים ילדים ונוער בספורט התחרותי בכל הענפים יוחזרו החל מהיום (ראשון), כולל פתיחת בריכות השחייה לשחיינים תחרותיים.

תרבות

תתאפשר פתיחת מתחמי הקרנת סרטים ב'דרייב אין' – צפייה ממכוניות.

הספריות לעיוורים ייפתחו.

בהמשך: חנויות רחוב ייפתחו ב-8 בנובמבר

השלב הבא בהקלות צפוי להתחיל בעוד שבועיים, ב-15 לנובמבר. עם זאת, קבינט הקורונה החליט כי פתיחת חנויות הרחוב בלבד תותר החל מיום ראשון הבא, ה-8 בנובמבר, בכפוף לעמידה ביעדי התחלואה לשלב השני. פתיחה זו לא תכלול מרכזי קניות, שווקים וחנויות קמעונאיות גדולות. התנאים לפתיחה יוסכמו ע"י משרדי הבריאות והאוצר.

ההקלות הקודמות עדיין בתוקף

החלטות של שלבי הסגר הקודמים נשארו בתוקף: הסרת מגבלת המרחק ליציאה מהבית; פתיחת מסגרות החינוך עד גיל 6; פתיחת עסקים ללא קבלת קהל; אישור איסוף עצמי של מזון (Take Away) ממסעדות; ופתיחת חופי הים, שמורות הטבע ואתרים דתיים מרכזיים – הר הבית, הכותל המערבי וכנסיית הקבר.

הסעה_לפעילות

מורים_לחינוך_גופני


בעקבות הספר "אולי רק ציפורי מסע", מכתבים בין לאה גולדברג וטוביה ריבנר

תלונות על החום, הרהורים קיומיים, מחלות, לידות וגם קצת שירה: חליפת המכתבים בין לאה גולדברג לטוביה ריבנר מבהירה לנו שטרדות של משוררים אולי מנוסחות יפה, אך לא שונות בהרבה משלנו

לפני כעשור קראתי את יומני לאה גולדברג. כמעריצה מנעורים של המשוררת המופלאה התרגשתי להכיר אותה כל כך מקרוב. אבל עם הקריאה הרגשתי בעיקר אי נוחות (ילדותית, יש לציין), המשוררת הנערצת עליי הצטיירה קצת מרירה, הרבה בודדה, ולפעמים גם מעוררת רחמים. רציתי יונה וולך וקיבלתי שכנה בנעלי בית.

במקביל, גם הפופולריות של המשוררת הלכה וגדלה, ואני בהתאם הלכתי והתרחקתי. פתאום "לאה גולדברג" הרגיש לי כמו לקרוא את "צילה של הרוח" (לא קראתי) או לבד בברלין (לא קראתי ולא אקרא), דברים שלא אקרא כי כולם קוראים. קצת נשבר לי מלראות את ה"ברכני אלוהיי" בכל ברכת שנה טובה, ואת הציטוט של "מכורה שלי" בהקשר הלא-נכון (זהו שיר על ליטא כמובן, לא על הארץ). וכך, בצעד לא הוגן, מתנשא וילדותי הפניתי לה עורף.

ועם זאת, לא הפסקתי להעריץ בה את מה שכה ראוי להערכה – רוחב ידיעות ויריעה, אשה יחידה בין גברים משוררים, חוסר כניעה לפאתוס ולתכתיבים "אידאולוגיים" כאלה ואחרים. את היהודייה שבה, את האישה שבה, את העולה שבה. וכמובן את מילותיה החד פעמיות.

עשר שנים וקצת לאחר יומניה, יוצא לאור הספר "אולי רק ציפורי מסע" – חליפת מכתבים בין לאה גולדברג וטוביה ריבנר. ריבנר, משורר עצום בעצמו, צעיר מלאה גולדברג, עולה דובר גרמנית, בן חסותה וידיד קרוב.

ז'אנר חליפת מכתבים הוא פעמים רבות לא פשוט לקריאה ואף מתיש. ההתכתבות עצמה מעט מתסכלת. ההתכתבות של ידידים קרובים שנמצאים שניהם בארץ, גולדברג בתל אביב ובהמשך בירושלים, וריבנר בקיבוץ מרחביה, ולאורך הקריאה כולה רק קיוויתי בשבילם שהוואטסאפ היה מומצא 50 שנה קודם וכך לא היו צריכים לחכות כמה שבועות או חודשים כדי להתעדכן בלידת ילד (ריבנר) או בשפעת (גולדברג). יש משהו נוגע ללב בדיווחים של גולדברג על מצבה הבריאותי המעורער תמיד, או במילותיה: "אני כל הזמן אינני מתפטרת עד הסוף ממחלותי" ואכן היא איננה מפסיקה לחלות – ב"שפעת רדפה שפעת" בדלקת ריאות, אוזניים, מחלות מעיים, אקזמות ופעמיים נוקעת את רגלה, ואם לסכם בציטוט –- "בריאותי ככה ככה". ודווקא על המחלה שמכריעה אותה לבסוף, מחלת הסרטן, היא ממעטת לכתוב, אם כי לא מתביישת בה.

בנוסף, המכתבים משופעים בתיאורי מזג אוויר ועייפות, מסוג התלונות והטרוניות שאדם ממוצע כותב עליהם אולי 50 הודעות וואטסאפ ביום:

"היה לי שבוע כה קשה וכה מעייף, שלא יכולתי להחזיק עט בידי"

"לפרקים אני שוכבת לישון לפני תשע בערב ונדמה לי שלמחרת לא יהיה לי כוח לקום"

"מוזר גם לי לעצמי שאני מרבה כל כך לכתוב על מזג האוויר. יתכן והסיבה היא, שאני פחות ופחות מוצאת עניין באותן השמחות המקובלות על הבריות"

"החום רצח אותי פחות או יותר ואני מתאוששת בקושי"

גם על הכתיבה והקשיים בכתיבה היא מרבה לכתוב, ולרוב בייאוש מה:

"כעת אין לי מה לומר במילים. לפיכך אני מוצאת את כל השמחה במשהו אחר (בציור , ד"ב) וזה עוזר לי להיות שקטה לגמרי על שאין לי צורך לכתוב"

"שירים אינני כותבת עכשיו בכלל. ושוב הגיעה תקופה כשנדמה לי שלא אכתוב עוד… מי אומר שצריך אדם כל חייו לכתוב שירים?"

לאה גולדברג מבקרת את טוביה על שיריו בכנות אופיינית – "את השירים קראתי רק קריאה ראשונה. יש לך יותר טובים, כמדומני" אך כשהיא מחזקת אותו, היא עושה זאת בדרך היפה ביותר: "קיבלתי את ספרך ואני קוראת בו ואוהבת אותו מאד. זהו הספר שלך… לא עשיית שירים, אלא ניסיון חיים עמוק מאד".

לאה גולדברג אישה אצילה, צנועה בדברים החשובים ולא מתיימרת לצניעות היכן שלא צריך. סולדת מהשתייכות למילייה או לחבורה ("אני רחוקה מאד מכל מה שקוראים חיי ספרות בארץ ואין דבר טוב מזה") ואוהבת בני אדם בפשטות. במכתביה היא שוזרת את השקפותיה ההומניות והמיוחדות, על האדם והחברה, כאלה שכנראה שום הודעת וואטסאפ לא תוכל להעביר:

"אולי יהיה טוב בעולם. אולי יהיה טוב גם אצלנו. מוכרח להיות. אני יודעת שמוכרח להיות".

"להשלים עם המציאות פירושו של דבר לראותה כבלתי נמנעת, ואני עוד סבורה שנמנעת היא".

ואסיים בעצה של לאה גולדברג לידידה טוביה, שהיא עצה לה, ללאה הלאה, ולנו קוראיה האוהבים – "העיקר לא לעמוד. רק להיעצר ולשאוף אוויר. השאר יבוא ממילא".

אולי_רק_ציפורי_מסע

חליפת_המכתבים

דפנה_ברשילון


המתיחות בהר הבית: היערכות מוגברת בצה"ל לתפילות יום שישי

לאחר הערכת מצב מטכ"לית הוחלט כי חמישה גדודים ישמשו כוח כוננות, וההחלטה על שחרורם תתקבל לאחר הערכת מצב נוספת מחר. ההנהגה הפלסטינית קראה לערוך מחר "יום זעם", במחאה על הצבת גלאי המתכות בכניסה להר

חמישה גדודים ישמשו ככוח כוננות ביהודה ושומרון לקראת תפילות יום שישי, זאת על רקע המתיחות בהר הבית, כך הודיע היום (חמישי) דובר צה"ל. עוד נמסר כי ההחלטה הסופית על שחרורם של הכוחות הנוספים תתקבל אחרי הערכת מצב נוספת, שתתקיים מחר.

כזכור, הצבת גלאי מתכות אחרי הפיגוע בשישי האחרון עוררה זעם רב בקרב ציבור המוסלמי בארץ ומחוצה לה. על רקע טענות לפגיעה בחופש הדת והפולחן בהר, הוואקף החליט לסגור מחר את כלל המסגדים בירושלים, וקרא לכל המתפללים להגיע לאזור הר הבית במסגרת המחאה על אמצעי הבקרה שהוצבו במתחם. בנוסף, פת"ח קרא להקדיש את דרשות יום שישי ברחבי יהודה ושומרון לאל-אקצה ונגד "פעולותיה הטרוריסטיות של ישראל", כלשונו.

ראש הלשכה המדינית של חמאס, אסמאעיל הנייה, קרא לפלסטינים לצאת, אחרי תפילות יום שישי, למחאות תמיכה במסגד אל-אקצה. "מחר יהיה נקודת מפנה חשובה בהגנה על מסגד אל-אקצא ואנו נצא המנצחים" אמר, "התוכניות הישראליות בנוגע לאל-אקצה לא יבוצעו. מדובר בקו אדום, אתם מציתים את האש. אנו קוראים ליום זעם וגיוס כללי של העם הפלסטיני וכל האומה הערבית במסגרת המערכה להגנה על ירושלים ואל-אקצה".

דובר חמאס, פאוזי ברהום, פרסם גם הוא הודעה מצולמת בה טען כי המסגד נתון תחת מתקפה חמורה מצד ישראל. וציין כי מונעים מהמוסלמים להתפלל בו. במקביל, מופץ ברשתות החברתיות בשעות האחרונות סרטון של חמאס הקורא לצעדות לעבר מוקדי החיכוך עם כוחות צה"ל בגדה.

"צריך לזכור שבין פת"ח וחמאס יש מאבק על הובלת הרחוב הפלסטיני", הסביר ד"ר עידו זלקוביץ, ראש חטיבת לימודי המזרח התיכון במכללה האקדמית עמק יזראל ועמית מדיניות במכון מיתווים למדיניות חוץ ישראלית אזורית. לדבריו, ביום רביעי קראה תנועת הפת"ח לערוך יום זעם, ואילו וחמאס קרא ליום זעם מחר. קריאה שזוכה לתעודה רבה ברשתות החברתיות. "צריך להמתין ולראות מה יקרה בשישי, כמה אנשים יגיעו והאם גם פת"ח יצטרפו", אמר.

הממשל האמריקני פירסם הודעה בה הביע דאגה בנוגע למצב בהר הבית, וקרא לישראל ולירדן לעשות את כל המאמצים האפשריים להפחתת המתיחות, ולמצוא פתרון שיבטיח את ביטחון הציבור ואת השמירה על הסטטוס קוו. העיתון "א-שרק אל-אווסט", היוצא לאור בלונדון, דיווח כי ישנם מאמצים ערביים ואמריקניים להביא לפתיחה מלאה של מסגד אל-אקצה בפני מתפללים מוסלמים.

בתוך כך, יו"ר הכנסת יולי אדלשטיין פנה הבוקר במכתב לחברי הכנסת, בעקבות ניסיונות של חלק מהם לעלות להר הבית. אדלשטיין הבהיר כי העלייה להר עדיין איננה מותרת וכי אין שום שינוי בעמדה זו.

ליאור אקרמן, לשעבר בכיר בשב"כ, אמר הבוקר באולפן ynet כי מי שרוצה לאיים בעימות דמים לא צריך תירוץ. "מי שיש לו אינטרס לאיים עלינו בעימותי דמים ימצא את התירוץ לכך, בין אם בהצבת מגנומטרים ובין אם בתירוצים אחרים" הסביר, "ברור שברגע שמציבים מגנומטרים זה הופך לנפיץ כי הגורמים האיסלאמיים הקיצוניים והמסיתים נתפסים בזה כדי לאיים בעימותים. אם אפשר היה למצוא פתרון אבטחתי ראוי שלא יעורר עימותים אז אני בהחלט בעד".

לדבריו, מה שנכון למדינה הוא הפתרון הטוב ביותר, בין שמדובר במגנומטר ובין שמדובר באמצעי אחר. "צריך לאבטח את המקום הזה בצורה מקסימלית. זה אינטרס מוסלמי הרבה לפני שהוא אינטרס יהודי", אמר אקרמן. "המשמעות היא כן להציב מגנומטרים ולא לאפשר לאף אדם להיכנס לשם עם אמצעי לחימה. יש לקבוע סידורי ביטחון הנכונים לנו. כמו שנכנסים למקום הקדוש ביותר ליהודים, הכותל, אין שום בעיה גם בהר הבית, ואם זו ההחלטה הנכונה ביטחונית זה מה שצריך להתבצע".

תפילות_יום_שישי

חמישה_גדודים

יהודה_ושומרון

אסמאעיל_הנייה

הודעה_מצולמת

עידו_זלקוביץ

יולי_אדלשטיין


לרגל חודש המודעות למחלת הצליאק, פרופ' אולגה רז, מסבירה מהי מחלת הצליאק וכיצד מתמודדים איתה: "הסיכון לפתח צליאק, אם המחלה קיימת במשפחה, הוא 1 ל-22. השכיחות גבוהה יותר אצל נשים"

"צליאק היא מחלה אוטו-אימונית, מצב שבו המערכת החיסונית תוקפת את הגוף עצמו", אומרת ל'דבר' פרופ' אולגה רז, דיאטנית קלינית ומרצה בכירה באוניברסיטת אריאל. "כשחלבון שנקרא גְלוּטֶן, או דומה לו, נכנס עם האוכל למעי הדק, תאי מערכת החיסון אצל חולי צליאק תוקפים את הדופן הפנימית של המעי הדק, וכך נגרמת פגיעה במעי והפרעות בספיגת המזון".

יש להבדיל בין צליאק לבין רגישות לגלוטן. רגישות לגלוטן עלולה לגרום לתופעת הדומות לאלו של צליאק, אך הנזק למערכת העיכול קל יותר. לאנשים אלה דיאטה ללא גלוטן יכולה לעזור. "לצערי, רבים מאבחנים את עצמם כרגישים לגלוטן בלי הצדקה, והתופעות במערכת העיכול שלהם נובעות, במקרים רבים, מאכילת ירקות מסוימים, קטניות או מוצרי חלב, לאו דווקא מגלוטן".

"מניסיוני, אפשר להחזיר רבים שחשבו שהם רגישים לגלוטן למוצרים המכילים גלוטן, ובהצלחה הוריד את הסימפטומים על ידי הורדת ירקות כמו בצל, שום, פלפלים, כרוב לסוגיו, פטריות ועוד".

כמה מילים על גלוטן

גלוטן הוא חלבון שנמצא ברוב הדגנים – חיטה, סולת, בורגול, שעורה, שיפון וכדומה. שיבולת שועל לא מכילה גלוטן, אלא חלבונים שדומים לגלוטן. גלוטן מוסיפים לפעמים לתרופות, לליפסטיק ולתוספי תזונה, כך שלמי שיש צליאק או רגישות לגלוטן חשוב לקרוא את המרכיבים של מוצרים לפני השימוש בהם. פחמימות כגון אורז, כוסמת, קינואה, תירס, טף, קטניות, תפוחי-אדמה ובטטה, אינם מכילים גלוטן.

"אם המחלה לא מתגלה בזמן, היא עלולה לפגוע בגדילה"

מהם הסימפטומים הנפוצים של צליאק? "כמובן שהסימפטומים משתנים מאדם לאדם, ולא בהכרח כולם מופיעים ביחד. שכיח אצל ילדים: עצבנות, עייפות, ירידה במשקל, הקאות, כאבי בטן, גזים, שלשולים או עצירויות. אם לא מגלים את המחלה בזמן, היא עלולה לפגוע בגדילה של הילד ולגרום למחסור תזונתי.

אצל מבוגרים: בחלק מהמקרים מופיעים תסמינים במערכת העיכול, אבל התסמינים השכיחים הם אנמיה מחוסר ברזל, כאבי שרירים, עצמות שבירות, חולשה ועייפות, שינויים בצבע השיניים ופגיעה באמייל, בעיות בעור ועוד. צליאק שאינו מטופל אצל מבוגרים עלול לגרום לבעיות פוריות".

מי נמצא בסיכון לצליאק? "מחלת הצליאק יכולה לעבור בתורשה, ושכיחותה גבוהה בהרבה במשפחות בהן אחד או יותר מבני המשפחה חולים בצליאק. אם מאבחנים את המחלה באחד מבני המשפחה, מומלץ לעשות בדיקות לצליאק לכולם, צעירים ומבוגרים.

שכיחות המחלה היא כ-1% בעולם, עם שינוים במדינות שונות. לפי הנתונים של המרכז הרפואי באוניברסיטת שיקגו, הסיכון לפתח צליאק אם המחלה קיימת במשפחה הוא 1 ל-22. בדומה לרוב המחלות האוטו-אימוניות, השכיחות גבוהה יותר אצל נשים.

נמצאים בסיכון מוגבר גם בני משפחה שבה יש חולים במחלות אוטו-אימוניות אחרות, כגון זאבת (לופוס), דלקת פרקים, סוכרת מסוג 1, מחלה אוטו-אימונית של בלוטת התריס (השימוטו) ועוד".

איך מאבחנים צליאק? "ישנן מספר דרכים. ראשית, בדיקה דם סרולוגית, לנוגדנים DGP, EMA, ו-tTG, אותן אפשר לבקש מרופא המשפחה, הן נמצאות בסל הבריאות.

שנית, בדיקות גנטיות ל-HLA-DQ2 ו-HLA-DQ8. בדיקות אלה אינן נמצאות בסל, אבל אפשר לבצע אותן באופן פרטי. הבדיקה שמאמתת את נוכחות המחלה בצורה המדויקת ביותר היא ביופסיה, אם כי אותה עושים רק במקרים שאין ברירה".

"לשמור בהתמדה ובהקפדה, בבית הספר, בגן, באירועים"

איך מטפלים בחולי צליאק? "הטיפול האידיאלי הוא הימנעות מוחלטת מצריכת המזונות המכילים גלוטן . כל עוד החולים שומרים על מזון נטול גלוטן, הם מרגישים ומתפקדים כאנשים בריאים לכל דבר".

האם קל לשמור על דיאטה כזאת? "לא ממש, במיוחד לילדים, שנמצאים כל הזמן בסביבה בה אוכלים מזון שמכיל גלוטן. לגבי ילדים, בהחלט חייבים לשמור בהתמדה ובהקפדה, גם ביום יום, בבית הספר ובגן, וגם באירועים. משימה לא פשוטה. זה די דומה לילדים חולי סוכרת סוג 1, כשההבדל הוא שחולי סוכרת שאכלו מאכלים לא מתאימים יכולים לפצות על כך בהגדלת מינון האינסולין בזריקה. לחולי צליאק אין אפשרות מקבילה. עם זאת, לפי הניסיון שלי, ילדים עם בעיות מסוג זה הם אחראים יותר, בוגרים יותר ולומדים איך להתנהג בצורה בלתי רגילה".

המודעות לצליאק גדלה בשנים האחרונות ויש יותר מוצרים שאינם מכילים גלוטן, אבל דומים למוצרים רגילים. למשל לחם, עוגות ועוגיות נטולי גלוטן. נכון שמוצרים אלה יקרים יותר והטעם שלהם שונה מזה של המוצרים הרגילים, אבל בהחלט זה עוזר. גם במסעדות יש אופציה להזמין מנות נטולות גלוטן, וגם היצרנים מציינים על האריזות האם המוצר מכיל גלוטן.

"חשוב לציין שמפחמימות שאינן מכילות גלוטן אפשר לעשות אוכל מצוין. אפשר לעשות מאפים דמויי לחם מקמח תירס או טף, להשתמש בקמח תפוחי אדמה, קמח אגוזים, ואפשריות אחרות.

מאחר שגלוטן נמצא רק בפחמימות, אפשר לאכול בלי חשש את כל שאר המזונות – בשר, עוף, הודו, דגים, ביצים, ירקות ופירות. רוב מוצרי החלב אינם מכילים גלוטן".

"תזונה נטולת גלוטן אצל אנשים בריאים, עלולה להזיק"

האם יש קשר בין הימנעות מגלוטן לירידה במשקל? "ישנו טרנד של דיאטות ללא גלוטן המבטיחה להוריד במשקל. זה יכול לעבוד, אבל בלי קשר לגלוטן. אם מפסיקים לאכול עוגות, עוגיות וופלים, בורקס וג'חנון, אז בהחלט יורדים במשקל, אבל לא בגלל הגלוטן. לעומת זאת, אלה שנמנעים מגלוטן, עם צליאק או בלעדיו, יכולים לעלות במשקל בקלות רבה אם יאכלו יותר מדי ממתקים, סוכרים בכל צורה ושומנים, שאינם מכילים גלוטן".

האם למי שלא סובל מצליאק או מרגישות לגלוטן כדאי להימנע מגלוטן? "להיפך. לא כדאי לוותר על לחם מלא, פסטה, בורגול, שיבולת שועל וכו', רק בגלל שיש בהם גלוטן. זה אפילו מזיק. לפי מחקרים, תזונה נטולת גלוטן אצל אנשים בריאים, עלולה להזיק לחיידקים הטובים במעיים ואף לפגוע בתגובה החיסונית".

מחלה_אוטו_אימונית

רגישות_לגלוטן

סוכרת_מסוג_1

בדיקה_דם_סרולוגית

בדיקות_גנטיות


מוגנים יותר: הסכם זכויות ובטיחות המנופאים יחול על כלל העובדים בענף

שר העבודה והרווחה חיים כץ חתם על צו הרחבה להסכם ההסתדרות והקבלנים על תנאי המנופאים. לאחר שנתיים וחצי של מאבק, המעסיקים יחויבו להעניק לעובדים שכר ותנאים ההולמים את הסיכון בענף. יו"ר ההסתדרות ניסנקורן: "צעד היסטורי וצודק"

שר העבודה והרווחה חיים כץ חתם הבוקר (רביעי) על צו הרחבה המחיל את תנאי ההסכם הקיבוצי להסדרת זכויות המנופאים על כלל המועסקים בענף, באופן מיידי. ההסכם, שנחתם באפריל ע"י יו"ר ההסתדרות אבי ניסנקורן ויו"ר התאחדות בוני הארץ רוני בריק, יגדיל את שכרם והתנאים הסוציאליים להם זוכים המנופאים, ויחייב תנאים לסביבת עבודה הולמת.

כפי שנקבע בהסכם, עם החתימה על צו ההרחבה ופרסומו יעמוד שכר המינימום למנופאים על 49 שקל לשעה, ובעוד כשנה וחצי יעלה השכר ל-52 שקל לשעה. לכך תתווסף תוספת מאמץ בגין גובה ובידוד בסך 3.5 שקלים לשעה. כמו כן, העובדים יהיו זכאים לקרן השתלמות כבר מיומם הראשון בעבודה, כאשר הפקדות המעביד יעמדו על 5% (ו-2.5% ע"ח העובד). ההסכם אף מסדיר תוספת סיכון מיוחדת בסך 4 שקלים לשעה בעת מצב מיוחד בעורף, והשתתפות בהוצאות נסיעה בסכום כפול מהקבוע בצו ההרחבה הכללי בעניין זה.

נושא נוסף שהוסדר בהסכם המנופאים, ויחול כאמור מעתה על כלל העובדים עם פרסום הצו, הינו שיפור סביבת העבודה הפיזית של המנופאים, בדגש על שיפור הבטיחות והגיהות. כחלק מכך הצדדים יפעלו במשותף כדי להכשיר עובדים מקומיים למקצועות האיתות והעניבנות, באמצעות קיום הכשרות מיוחדות. לצד אלה, תיערך פנייה משותפת של הצדדים לרשויות הרלוונטיות במטרה למנוע זיוף רישיונות מנופאי, ולשם הסדרת תחום חברות המנוף.

לצד תכניות עבודה בעניינים שונים, ההסכם קובע גם תקן מינימלי לתנאים וציוד נדרש בתא המנוף, כגון: מתקני העלאת ציוד למנוף, מטף כיבוי אש, ערכת עזרה ראשונה, מיכל מי שתייה, מיזוג אוויר, כיסא המתאים לישיבה ממושכת ועוד.

ענף הבניין הוא הענף המסוכן והקטלני ביותר בהיבט של תאונות עבודה. דו"ח תאונות העבודה של משרד העבודה והרווחה והמוסד לביטוח לאומי מנה 36 עובדים בענף הבניין שנהרגו בתאונות עבודה בשנת 2016. מנגד, "הקבוצה למאבק בתאונות בניין", שניהלה רישום עצמאי של התאונות וההרוגים, מנו 49 הרוגים. כותבי הדו"ח מציינים כי הסבירות שעובד בניין יקפח חייו במהלך עבודתו גבוהה פי ארבע לעומת עובד תעשייה.

המנופאים התאגדו בהסתדרות לפני כשנתיים וחצי והחלו במאבק להסדרת תנאי עבודתם, שכלל גם עיצומים ושביתות. לפני כארבעה חודשים נחתם הסכם קיבוצי מיוחד למנופאים בין ההסתדרות להתאחדות בוני הארץ המייצגת את הקבלנים, אך מימוש ההסכם הותנה בחתימה על צו ההרחבה שיחיל אותו על כלל העובדים והמעסיקים בענף – צו עליו חתם היום השר כץ.

יו"ר ועד המנופאים: " זו רק ההתחלה"

"זה ציון דרך למנופאים. ביום הזה אנחנו צריכים לזכור שזו רק ההתחלה, ורק אנחנו נוכל להשיג דברים הרבה יותר טובים ממה שהשגנו עד עכשיו", אמר דן ורשבסקי, יו"ר ועד הפעולה הארצי של המנופאים. ורשבסקי ציין כי הגדרת שכר המינימום למנופאים תכפיל את שכרם של רוב המנופאים. בנוסף, הצו מגדיר תנאים עבודה ייחודיים למקצוע, שיחולו על כלל מפעילי העגורן, ולא רק אלו העוסקים בענף הבנייה.

ורשבסקי ציין כי מכוח ההסכם הוקמה ועדה פריטטית של ההסתדרות והקבלנים, שכל עובד שזכויותיו נפגעו יכול לפנות אליה ולקבל טיפול מהיר יותר מאשר בהליך משפטי. הפנייה לוועדה אינה מבטלת את זכותו של העובד לפנות לבית המשפט במידה ויחוש שלא נעשה עמו צדק.

יחד עם זאת, ורשבסקי מדגיש כי עיגון ההסכם בצו הרחבה מטיל אחריות גם מעל המנופאים עצמם – לדאוג שהם מועסקים באופן חוקי ומסודר. בענף נפוצה תופעה של העסקה ב"שחור", שמן הסתם תקשה על מימוש הישגי ההסכם. "אנחנו צריכים עכשיו לדאוג לעבוד חוקי ולקבל משכורות חוקיות כדי שבעתיד אנחנו נוכל להעלות את המשכורות ולעשות מהמקצוע הזה מקצוע הרבה יותר מכובד ממה שהיה עד עכשיו, ולא לשחק עם כסף שחור כדי שבעתיד עוד הפעם תהיה שחיקה בשכר ואנחנו נילחם על מה שאנחנו כבר לא צריכים להילחם", אמר.

ניסנקורן: "צעד היסטורי וצודק"

יו"ר ההסתדרות אבי ניסנקורן אמר עם החתימה על הצו כי הוא "מודה לשר העבודה והרווחה חיים כץ שחתם על צו ההרחבה, בצעד היסטורי וצודק המסדיר אחת ולתמיד את נושא הבטיחות ואת תנאי העסקת המנופאים. הצו מבטיח כי כל אותן העובדות והעובדים המבצעים את התפקיד החשוב וההכרחי הנמצא בכל אתר בנייה כמעט, יקבלו את התגמול המגיע להם ויועסקו מעתה והלאה תחת תנאי בטיחות הולמים. ההסתדרות תמשיך לפעול למען הסדרת תנאי הבטיחות בכלל ענף הבנייה".

שר העבודה והרווחה חיים כץ, ציין כי "צו ההרחבה יעניק למנופאים רשת הגנה כפולה – סוציאלית ובטיחותית. כל הגורמים הרלוונטיים צריכים להתגייס לטובת צמצום משמעותי בהיקף תאונות העבודה. על הקבלנים להפגין מחויבות אמיתית בשטח לסביבת עבודה בטוחה ועל העובדים לגלות אחריות אישית ולהקפיד על הכללים. אנו לא נהסס לפעול ביד קשה נגד גורמים רשלניים שלא יקפידו על חוקי הבטיחות והעבודה".

יו"ר הסתדרות עובדי הבניין והעץ, יצחק מויאל, הוסיף: "אני מברך על כך שהמלאכה עליה עמלנו שנתיים וחצי הגיעה לסיומה. המנופאים יכולים לנשום מעתה לרווחה ולהיות בטוחים שההסתדרות תמשיך ותייצג אותם על מנת שלא יקבלו רק את השכר המגיע להם אלא גם את מלוא הזכויות, בדגש על הטיפול בנושאי הבטיחות".

העבודה_והרווחה

התאחדות_בוני_הארץ

תנאים_סוציאליים

דוח_תאונות_העבודה

ועד_המנופאים

רוב_המנופאים

ועדה_פריטטית


מפעל עתיק לייצור נרות נחשף בסמוך לבית שמש

"הנרות מספרים את סיפורה של שפלת יהודה בתקופה שאחרי מרד בר-כוכבא", מסביר בנימין סטורצ'ן מרשות העתיקות. המפעל התגלה לראשונה ב- 1934 וננטש, כעת הוא נמצא בשנית

עשרות נרות שמן מחרס, שניים מתוכם נושאים תיאורים של דגמי מנורת המקדש, התגלו בחודשים האחרונים בחפירות רשות העתיקות ברמת בית שמש. לצדם התגלו תבניות אבן ששימשו לייצור הנרות, ומספר גדול של פסלוני חרס בני כ-1700-1600 שנה.

גילוי נרות החרס, ששימשו למאור בעת העתיקה, הפתיע את הארכיאולוגים לא רק בשל כמותם ויופיים, אלא גם בשל פתרון תעלומה ארכיאולוגית הקשורה בהם: ב-1934 גילה הארכיאולוג דימיטרי בראמכי, בור מים באזור בית שמש. בחפירה שערך בבור, גילה כמות עצומה של נרות שמן, שנתגלו בשלמותם, ונשאו עליהם עיטורים מהחי ומהצומח וצורות גיאומטריות.

הנרות שמתוארכים לתקופה הרומית המאוחרת (מאות 3 – 4 לסה"נ), כונו לימים "נרות בית נטיף", על שם היישוב הקדום ששכן במקום. לצד הנרות עצמם, גילה בראמכי תבניות אבן ליצירת הנרות, ומגוון רחב של פסלוני חרס, בדמות בעלי חיים ופרשים, נשים וציפורים. לאחר גילוי הנרות בתקופת המנדט נשכח האתר, ומיקום הבור, ששימש כבית יוצר לנרות ולצלמיות מהגדולים שהתגלו בארץ ישראל, נשאר בגדר חידה.

"במסגרת תכנית הפיתוח בבית שמש, בדקנו אזור בשולי האתר בית נטיף", מספרים מנהלי החפירה, מורן בלילה, איתי אביב, ניקולס בננסטיין ועומר שלו. "בבדיקה זיהינו בור מים דומה לבורות הקיימים באזור. להפתעתנו, בחפירה שערכנו בסמוך לבור, החלו לעלות נרות חרס, תבניות אבן וכמות גדולה של צלמיות".

כשירדו החוקרים אל תוך בור המים, שנותר שלם, הופתעו לראות שהוא מוכר להם מהצילומים כפי שהופיעו בפרסומיו הידועים של בראמכי. בבור אף התגלו ממצאים שבראמכי השאיר אחריו: סלי עור ששימשו להוצאת האדמה, וארגז מתכת ריק.

"ההתרגשות שלנו הייתה רבה, מאחר שלא מדובר רק בתגלית ארכיאולוגית, החשובה בפני עצמה, אלא לפנינו היסטוריה ארכיאולוגית ממש".

"הצלמיות והדגמים שעל הנרות מאזור בית נטיף, מספרים את סיפורה של שפלת יהודה בתקופה שאחרי מרד בר-כוכבא", מסביר בנימין סטורצ'ן מרשות העתיקות, חוקר נרות בית נטיף. "מכתבי יוספוס פלביוס אנחנו יודעים שבימי הבית השני, בית נטיף הייתה אחת מ-10 הערים המרכזיות של הממשל החשמונאי.

"עם כישלון מרד בר כוכבא וניצחון הרומאים, התדלדלה מאוד האוכלוסייה היהודית בשפלת יהודה, והיישוב הפך ברובו נחלתם של אנשים שהושפעו מתרבות פגאנית. על כך, מעידים הפסלונים הרבים שנחשפו באתר. במקביל, על נרות החרס ניתן למצוא גם סמלים יהודיים מובהקים כשופר ומנורה שמספרים על חיים יהודיים שהמשיכו להתקיים בשפלת יהודה על אף כישלון המרד".

החפירות באזור רמת בית נעשות על ידי בני נוער וחניכי מכינות קדם צבאיות מכל רחבי הארץ. בני הנוער העלו מן הבור מדי מיום שפע של נרות, וממצאים רבים אחרים.

"חג החנוכה הוא הזדמנות נפלאה לספר לציבור על חשיפת מצבור הנרות, אמצעי התאורה המקובלים בתקופות הקדומות", אומרים הארכיאולוגים. לאור חשיבות הממצא והמקום, ידאגו רשות העתיקות ומשרד הבינוי והשיכון לשמר את האתר ולהציגו כחלק מפארק גדול, פתוח לציבור.

מרד_בר_כוכבא

תקופה_שאחרי_מרד_בר_כוכבא

בנימין_סטורצן

רשות_העתיקות

דימיטרי_בראמכי

תקופה_הרומית_המאוחרת

תגלית_ארכיאולוגית


עובדי המפעל שממוקם בקיבוץ עין המפרץ התאגדו בדרך להסכם קיבוצי שיבטיח את תנאי עבודתם. יו"ר ועד הפעולה: "רצינו ליהנות מהסכם שיבטיח לנו עתיד תעסוקתי"

עובדי מפעל א.ע. ביו אקולוגיה מקיבוץ עין המפרץ התאגדו בהסתדרות. העובדים הקימו ועד פעולה מתוך רצונם להבטיח את תנאי עבודתם וביטחונם התעסוקתי, ופנו להנהלה כדי להתחיל במשא ומתן על הסכם קיבוצי. יו"ר מרחב גליל מערבי אשר שמואלי הודיע על כך למנכ"ל המפעל אורון קושניר.

יו"ר ועד הפעולה עבדאללה פאעור מסר: "החלטנו להתאגד בהסתדרות בעקבות הרעת תנאים מצד החברה. אנחנו רואים בהסתדרות בית, ורצינו ליהנות מהסכם קיבוצי מעולה שיבטיח לנו עתיד תעסוקתי".

מפעל א.ע. ביו אקולוגיה מעניק שירותי פינוי וכילוי לבתי חולים וטרינריים ומעבדות. במפעל מועסקים כ-15 עובדים, והוא נמצא בתהליכי גיוס של עובדים נוספים. 70% מהבעלות על המפעל הם בידי קיבוץ עין המפרץ, והשאר בידי חברה איטלקית. לאחרונה השקיע המפעל כ-60 מיליון שקל במכונות עם טכנולוגיה מתקדמת. לקוחותיו העיקריים הם מועצת החלב וחברת הביטוח קנ"ט.

אשר שמואלי, יו"ר מרחב גליל מערבי המלווה את התארגנות מסר: "אנחנו בתנופת התאגדויות, ואני שמח על כל מקום עבודה שמצטרף אלינו, גדול כקטן. נפעל למען כל עובד ועובדת כדי שייהנו מהסכם קיבוצי ומביטחון כלכלי. אני מודה ליו"ר נעמת במרחב עופרה אלקיים-כהן ולמזכיר האיגוד המקצועי עו"ד מוחמד ספייה על תרומתם להתאגדות זו".

שמואלי הודה גם ליו"ר נעמת במרחב, עופרה אלקיים-כהן, ולמזכיר האיגוד המקצועי עו"ד מוחמד ספייה על תרומתם להתאגדות.

אע_ביו_אקולוגיה

עבדאללה_פאעור

הקמת_ועד_פעולה

מרחב_גליל_מערבי

עופרה_אלקיים_כהן

האיגוד_המקצועי

עופרה_ומוחמד


קרוב למליון שקלים קיבל הזמר עמר אדם עבור השתתפותו בפרסומות של בזק. גידי גוב, הפרזנטור הקבוע, מקבל מליון שקלים בשנה. הכל כבר ידוע וסופר, אולם העיקר בפרסומת פוספס – מדובר במחווה ענקית לעובדים, לאנשים שמאחורי המוצר. בעצם בזק אומרים לנו, נכון יש נתב חדש? הוא לא הגיע לעולם באופן טבעי, הוא תוצר של עבודה אנושית.

בוקר טוב, קהל נכבד עכשיו ממש, נציג לכם נתב חדש. וזה הרגע לגלות את הנפשות הפועלות. כלומר מה שמו של כל כוכב אשר ניתב את נתב ובזכותו יאמרו ברחוב "האינטרנט יותר טוב יותר טוב".

אז מה מתרחש בפרסומת של בזק? צועד לו הזמר המצליח בישראל, ומאחל בוקר טוב לאנשים שייצרו מוצר. נכון, למרבה הצער אלו לא העובדים עצמם, אבל בייצוג עסקינן, זו פרסומת, ולכן החשיבות של עובדה זו פחותה.

בחדרים המון ווי.פיי – זה יעקוב הוא האחראי בוקר טוב יעקב.

ויש גם סייבר מסתבר, שעל האינטרנט שומר המפעיל שמו הוא דב. בוקר טוב בוקר טוב.

אדם צועד, מאחל 'בוקר טוב' ליעקב, הוא "האחראי". מאחל בוקר טוב לדב, שהוא סוג של מאבטח תוכנה אני מניח, בוקר טוב דב. ואז יש את שיר, שאחראית על המהירות, ואת תמר המעצבת, ואפילו מקומו של הפרזנטור הקבוע גוב לא נפקד. בוקר טוב לגידי גוב.

האינטרנט חזק מהיר ועוצמתי זה בזכות שיר נצפה בסטרימינג ב-4K אחלא שיר וכיפאק הי

המעצבת שמה תמר – והעיצוב טוב מה נאמר רק לראות ולאהוב בוקר טוב

אפשר היה להתייחס בבדיחות הדעת לגישה הזו של בזק, שכמו אחותה שזוכה ליחסי ציבור גרועים במיוחד בעיתונות הכלכלית הליברטיאנית דוגמת הארץ ומידה – חברת החשמל, מציגה לא פעם את העובדים עצמם בשטח, אם מולן לא היו חברות שבוחרות לבזות את העובדים שלהן בפרסומות, ואף לעיתים לטעון שהם לא עושים כלום.

ומי כעת הבא בתור? אנכי הפרזנטור אז בוקר טוב לגידי גוב

לא קשה להבין מדוע הוציאו בבזק את גרסת העובדים לשיר-פרסומת המעולה הזה. יש להניח שמדובר ביוזמה שהתחילה מלמטה וזכתה לחיבוק בהנהלה. זה אחלה יח"צ.

ב-2008 החלה חברת פרימור בקמפיין שיווקי שטוען 'זה לא אנחנו, זה התפוזים', סלוגן איתו ממשיכה החברה עד כה. 'כל מה שאנחנו עושים זה לסחוט תפוזים טעימים' גורסת החברה. אין ספק, התפוזים הישראלים באמת טעימים, אבל כל מה שעושים העובדים זה לסחוט תפוזים טעימים?

באחת הפרסומות מהקפיין נראים העובדים עורכים תחרות מלגזות במפעל, בזמן שהתפוזים, שכמובן נטעו את עצמם, השקו את עצמם, קטפו את עצמם, הסיעו את עצמם למפעל, שטפו את עצמם, חתכו את עצמם, את הסחיטה מסתבר עושים העובדים, אבל את הבקבוק, הקירור, ההובלה, המיתוג, בקרת האיכות – התפוזים עושים בעצמם. לא פלא שהם סחוטים אחרי כל כך הרבה עבודה, התפוזים.

בואו נכנס רגע למח של הקריאייטיב: יושבים תחת הפלורסנטים אותם פרסומאיות ופרסומאים, ומנסים למכור לנו שכל התהליך הארוך, המזיע, האפור, הקשה וגם הלא מאוד מתגמל של יצירת מוצר – אינו אלא נחלת העבר, היום מתפוז על עץ זה הופך בדרך פלאית, טבעית, למוצר שאפשר לרכוש בסופר הקרוב.

לא הייתי מצפה שכל פרסומת תחשוף בפנינו, הלקוחות שהם בעצמם עובדות ועובדים, את כל תהליך הייצור, את עולם העבודה, את היסטוריית המאבקים שמליוני עובדים ברחבי העולם הובילו כדי להגיע למצב בו שכר מינימום, פנסיה ודאגה לביטחות בעבודה נראים לנו ברורים מאליהם. כן הייתי מצפה, שאף חברה לא תבזה את עובדיה, תטען שהם לא עושים כלום, ושאנחנו נקנה את זה.

אחלה בזק כיפאק היי.

העובדים_עצמם


ליגת האלופות: אס"א ת"א סיימה את השתתפותה בשלב הבתים בניצחון 0:7 על דראגון

אלופת ישראל הגיעה למשחק מול האלופה מצפון מקדוניה לאחר שני הפסדים רצופים ועם רצון עז לסיים את הטורניר בניצחון. בדקה ה-31, לאחר התחלה חלשה, פרצה מור אפרים את הסכר עם שער ראשון ובמחצית השניה הקבוצה העלתה הילוך עד שחתמה את תוצאת הסיום המרשימה

אלופת ישראל אס"א ת"א סיימה אתמול (שלישי) בטעם טוב את השתתפותה בשלב הבתים בליגת האלופות עם ניצחון בתוצאה 0:7 על אלופת צפון מקדוניה, קבוצת דראגון. אס"א סיימה במקום השלישי בבית מספר 1 ששוחק בשבוע האחרון בבוסניה ולא העפילה לשלב 32 הגדולות.

אס"א הגיעה למשחק לאחר שני הפסדים רצופים ועם רצון עז לסיים את הטורניר עם ניצחון, לאחר שנתיים רצופות שהאלופה בדימוס מ.ס קרית גת לא הצליחה לנצח את היריבות שלה בשלב הבתים. אס"א ידעה לפי התוצאות הקודמות שהמקדוניות הן הקבוצה החלשה בבית, אך התקשתה לתרגם במחצית הראשונה את השליטה במשחק ליתרון משמעותי. בדקה ה-31 מור אפרים פרצה את הסכר עם שער ראשון במשחק לאחר בישול של שירלי אוחנה.

האלופה הישראלית עלתה משוחררת יותר והצליחה לעלות להילוך גבוהה יותר בפתיחת המחצית השניה. כבר בדקה ה-53 אס"א הכפילה את התוצאה עם פנדל מוצלח של ורד כהן, לאחר שהיא עצמה הוכשלה ברחבה. בדקה ה-73 שחר נקב העלתה את אס"א ל-0:3, לאחר בישול נוסף של שירלי אוחנה. בדקה ה-76 ג'ורג'בסקה מדראגון המקדונית קיבלה כרטיס צהוב שני והורחקה מהמשחק, בעקבות עבירה על שירה אלינב. בדקה ה-79 גם רקפת זיידן בת ה-16 הצטרפה לחגיגה והעלתה את אס"א ל-0:4. בדקה ה-87 ורד כהן בישלה לשירה אלינב את ה-0:5 ושתי דקות מאוחר יותר שוב שירה אלינב כבשה פעם נוספת מבישול של ורד כהן ובדקה ה-90 נטלי אזוריקה חתמה את תוצאת הסיום – 0:7 לאס"א ת"א.

אס"א כאמור לא העפילה לשלב הבא בעקבות שני הפסדים שספגה בתחילת הטורניר. במשחק הפתיחה נכנעה אס"א לאלופת איסלנד החזקה בריידבליק בתוצאה 4:1. את השער לזכות אס"א כבשה המצטיינת של המועדון בטורניר, שירה אלינב. במשחק השני בטורניר הפסידה אס"א ת"א לאלופה הבוסנית ס.פ.ק סרייבו בתוצאה 1:0, משער בדקה ה-79. המשחק היה צמוד לאורך המחצית הראשונה ובמחצית השנייה הקבוצה הבוסנית הייתה מסוכנת יותר ולחצה יותר על השער הישראלי ובסיום מצאה את הרשת לקראת הניצחון החשוב.

לכדורגל הישראלי יש עוד הרבה לאן להשתפר. מדינות כמו קפריסין, מונטנגרו, בוסניה, אסטוניה ואלבניה מצליחות יותר מאיתנו בשנים האחרונות. על הכדורגל הישראלי להשקיע יותר מבחינת תשתיות והכנה בשחקניות הצעירות כמו שירה אלינב בת ה-19 כדי לגדל את דור העתיד של כדורגל הנשים בישראל על מנת שיהיה מקצועני ואיכותי יותר ולא להישאר מאחורה אל מול הצמיחה האדירה של כדורגל הנשים באירופה.

ליגת_האלופות

צפון_מקדוניה

כדורגל_הישראלי


עבד אל-בארי עטוואן הוא מן הדוברים הרהוטים ביותר של האידאולוגיות הטוטליות של המזרח התיכון: פן-ערב ופן-איסלאם. הוא פלסטיני המאמין כי רק אחדות צבאות ערב תשחרר את פלסטין, והיה מן הראשונים אשר תמכו בבן לאדן, וראו בו מושיע של האיסלאם, והוא כינה אותו בתואר הכבוד 'שיח', ועשה עליו כתבה גדולה בטורה בורה באפגניסטן ערב הפיגועים הגדולים של ה-11 בספטמבר.

זה שהוא יושב לו בלונדון הבטוחה, ולא בשוחות המאבק העולמי לאימפריה ערבית או לחליפות איסלאמית, מה שבא קודם, זה כבר עניין אחר. לענייננו חשוב שבסוריה הוא תומך באסד, במאבקי המזרח התיכון האחרים הוא תומך באיראן נגד סעודיה ובכל זרם אחר בתנאי שיהיה אימפריאליסטי או איסלאמיסטי.

לפיכך, כאשר בקליפ האחרון שלו הוא נחרד מן האפשרות שרוסיה וארה"ב מתקרבות להסכמה על חלוקת סוריה, עבורנו זה סימן טוב, ואולי בכל זאת ההתפתחויות בסוריה יכולות להיות לטובתנו, ולטובת העולם.

על פי התסריט של עטוואן, סוריה תחולק למדינת החורן בדרום ותכלול את דרעא ואת חבל הדרוזים, את הכורדים בצפון, את המדינה הבדווית של שבט שמר הגדול במסופוטמיה, ואת המדינה העלווית.

ישנם סימני שאלה רבים סביב התסריט הזה: מה עם הנתח שקרעה תורכיה בצפון סוריה, מה עם דמשק, חומס וחלב וכו', אבל על פי החששות של עטוואן, על קווי חלוקת סוריה ידונו הנשיאים פוטין וטראמפ בפגישה המתוכננת ביניהם.

הוא מביע אכזבה גדולה מרוסיה, ומביע את בטחונו שאסד מייצג הפן ערביות, לא ייתן לתסריט הזה לקרום עור וגידים. יש לשים לב במיוחד "למדינת שמר" הבדווית. שבט שמר הוא אולי השבט הגדול ביותר הנודד בסהר הפורה. הוא נמתח מאגן הפרת בסוריה, לתוך עיראק, עד לסעודיה, שם הוא נדבך חשוב של המלוכה הסעודית. היושב ראש לשעבר של קואליציית הכוחות שהרכיבו את המורדים הסורים, אחמד ג'רבא, נמנה על השבט הזה, ואם באמת הוא יקבל מדינה בתוך סוריה, הרי עצם העובדה ששבט ערבי אציל וגדול פורש מן הפן ערביות, יש בו משום מכה קשה לאידאולוגיה הרעה הזאת, והקמת חיץ ערבי ממשי מול השאיפות האימפריאליסטיות של איראן.

הבלוג של פנחס ענברי על הספר שומר השאול

עבד_אלבארי_עטוואן

האידאולוגיות_הטוטליות

המזרח_התיכון

שבט_שמר_הגדול

המדינה_הבדווית


חברת הוועדה למניעת סמים בספורט התפטרה בעקבות השעיית רוסיה

ויקטוריה אגאר, ספורטאית עבר בריטית, התפטרה בטענה שארגון WADA לא עמד בהבטחתו לשמור על הספורטאים הנקיים. השבוע התקבלה ההחלטה להשעות את רוסיה לארבע שנים נוספות מתחרויות הספורט בעקבות פרשת "הסימום בחסות המדינה"

ספורטאית העבר הפראלימפית מבריטניה ויקטוריה אגאר, החליטה להתפטר מועדת האתלטים של הסוכנות הבינלאומית למניעת סימום בספורט WADA. אגאר התפטרה בטענה, שהארגון לא עומד בהבטחתו לשמור על הספורטאים הנקיים משימוש בחומרים אסורים.

בשנת 2016 התגלתה פרשת סימום שיטתית של ספורטאי רוסיה ע"י מחלקת הספורט של המדינה, שיא הסימום היה באולימפיאדת החורף שנערכה ב-2014 בעיר סוצ'י ברוסיה. בעקבות גילוי הפרשה ספגה רוסיה עונשים כבדים וקבלה עונש חמור על-ידי WADA שהשעה את רוסיה כמדינה ואת כל הספורטאים שלה מתחרויות האתלטיקה והמשקולות במשחקים האולימפיים ומכל התחרויות במשחקים הפראלימפים בריו 2016. לאחר שלוש שנים WADA דרשה מרוסיה את כל המסמכים בפרשת הסימום, אך קבלה דו"חות מזויפים.

ביום שני הודיע WADA שהיא מטילה עונש חדש על הספורט הרוסי ומשעה את פעילות המדינה כגוף ספורטיבי למשך ארבע שנים נוספות. בעקבות העונש החדש ספורטאיי המדינה יופיעו באולימפיאדת טוקיו 2020, אולימפיאדת החורף בייג'ינג 2022 ובתחרויות השונות בספורט העולמי, רק לאחר שהוכיחו שלא היו חלק מפרשת הסימום ובלי דגל או המנון של המדינה.

לפי העונש החדש, רב הספורטאים הרוסים הבכירים כיום בעולם יוכלו להמשיך להשתתף בתחרויות השונות ובעיקר אם הם לא נתפסו בעבר בשימוש בחומרים אסורים כלשהם. זהו מתווה דומה למה שהיה באולימפיאדת החורף בפיונגצ'אנג 2018, במהלכה הוחלט לאפשר ל-169 ספורטאים רוסיים להתחרות תחת דגל הוועד האולימפי הבינלאומי וללא סממני המדינה על בגדיהם, תחת השם "ספורטאי אולימפי מרוסיה". באותה האולימפיאדה הספורטאים הרוסים זכו סך הכל ב-17 מדליות.

אגאר אמרה בהתפטרותה: "אירועים שהתרחשו בשנתיים האחרונות עוררו באופן מהותי את האמון שלי בארגון. בהתחלה הרגשתי שהייתה לו מטרה נהדרת של הגנה על שלמות הספורט – הגנה על ספורטאים נקיים במסעם לרדוף אחר חלומותיהם. אני מרגישה ש-WADA כבר לא קיימת. יש יותר מדי משחקים פוליטיים, יותר מדי קונפליקטים ויותר מדי אינטרסים אישיים. הובילו ליותר מדי החלטות רעות, פשרות והחלטות שהופרו".

"המכה הגדולה ביותר לספורטאים היא החלטת WADA להתעלם מקריאות ועדת האתלטים שלה (בה אגאר הייתה חלק), לאסור על רוסיה להתמודד במשחקים האולימפיים והפראלימפיים הבאים, למרות שהבטיחה מוקדם יותר השנה לאכוף את הסנקציות הקשות ביותר שקיימות, במקרה שרוסיה תסרב להעביר את החומרים החסרים החסרים".

ההחלטה לאסור את הדגל וההמנון הרוסים מהתחרויות ברחבי העולם, היא בעיקר סמלית, WADA אשר השעה את רוסיה כמדינה וחלק משמעותי הספורטאים שלה בריו 2016, נשארו ללא יכולת אמיתית להמשיך להשעות את הספורטאים הרוסים. הפשרה שאליה הגיע WADA היא המשך ביטול סמלי המדינה והשתתפות הספורטאים, בעיקר מתוך הבנה שבית המשפט לא יקבל את העונש הקולקטיבי על בסיס עובדות מגילוי הפרשה ב-2016. למרות זעקות השבר של בכירי השלטון הרוסי, לכולם ברור שמי שניצח במאבק הזה היא רוסיה שתמשיך ככל הנראה לסממם את ספורטאיה ללא הפרעה או הסכמה שלהם ותמשיך להרוויח הון פוליטי פנימי בתוך המדינה בשכנוע העם שכולו העולם נגדם.

השעיית_רוסיה

ויקטוריה_אגאר

הסימום_בחסות_המדינה

ועדת_האתלטים

אולימפיאדת_החורף_בפיונגצאנג_2018

ספורטאים_רוסיים

ספורטאים_נקיים


אוגוסט חם בביצוע התקציב: המעלות עלו וכך גם העודפים

חודש אוגוסט הסתיים בעודף תקציבי של 1.1 מיליארד שקלים ומסתמן כי יהיו עודפים גדולים מגביית המסים השנה. הכסף הזה לא יגיע לקצבאות הנכים, ולא לבניית כיתות לימוד או כבישים. הסיבה בשתי מילים: מגבלת ההוצאה

גם אוגוסט עבר, זה היה חודש חם וארוך ואנחנו ממשיכים לבדוק איך מתקדם ביצוע תקציב המדינה. העודף התקציבי של 1.1 מיליארד נגרם בעיקר כתוצאה מהכנסות גבוהות במיוחד מגביית מסים בסך 27.7 מיליארד שקלים. בעוד שבתחום ההכנסות ביצעה המדינה עד כה 68.2% מהתכנית השנתית שלה, בתחום ההוצאות, משרדי הממשלה הצליחו להוציא 63.5% מתקציבם בלבד.

מסתמנים עודפים משמעותיים בגבייה

בחודש אוגוסט רשמה המדינה הכנסות של 28.9 מיליארד שקלים, מתוכן 27.7 מיליארד שקלים ממסים. עד כה מתחילת השנה גבתה המדינה 204.6 מיליארד שקלים במסים מתוך יעד שנתי של 294.5 מיליארד שקלים. בממוצע גבתה המדינה כל חודש 25.6 מיליארד שקלים. אם קצב הגביה הנוכחי יימשך עד לסוף השנה, הכנסות המדינה ממיסים יסתכמו ב 307 מיליארד שקלים, שהם 12.5 מיליארד שקלים עודפי גביה.

מה עושים במשרד האוצר עם עודפי גביה? בגלל כלל ההוצאה והנומרטור, כלל עודפי הגביה לא יכולים להיכנס לתקציב ולשמש להוצאות על צרכים שונים, גם אם הממשלה רואה אותם כחיוניים. כך מופנים עודפי התקציב באופן אוטומטי להורדת יחס החוב תוצר של ממשלת ישראל. 12.5 מיליארד שקל שווים להורדה של כאחוז ביחס החוב תוצר, מנגד הם גם שווים כמעט פי שתיים מעלות של העלאת קצבאות הנכות לשכר המינימום.

דווקא בפילוח הכנסות המדינה לסוגי המסים השונים יש נקודת אור מסוימת שכן הכנסות המדינה נוטות יותר ויותר להתקבל ממסים ישירים (מסים על הכנסות המעודדים שוויון) וחלקם של המסים העקיפים (מסים על הוצאות המעודדים חוסר שוויון) יורד. באוגוסט האחרון עלו ההכנסות ממסים ישירים ב-9.7% לעומת אוגוסט הקודם, ועמדו על 16.5 מיליארד שקלים בעוד שההכנסות ממסים עקיפים עלו בכ-3.3% בלבד ועמדו על 10.6 מיליארד שקלים.

הוצאות המשרדים

שמונה חודשים מהווים כ 66.6% מימי השנה. עד כה הצליחו משרדי הממשלה להוציא 63.5% מתקציבם בלבד. המשרדים האזרחיים הצליחו להוציא 61.8% מתקציבם. על אף מאמצי המשרדים לנצל את תקציבם, ייתכן וגם השנה תסתיים בתת ביצוע של מיליארדי שקלים, בעיקר של המשרדים האזרחיים.

המשרדים שמראים את תת הביצוע הגדול ביותר הם המשרדים הכלכליים (כלכלה, חקלאות, תחבורה, תשתיות, ותקשורת) שעד כה הוציאו 58.65 מתקציבם בלבד. דווקא המשרדים שאחראים על הגדלת הצמיחה ושיפור הפריון לא מצליחים למצות את תקציבם. מי שכןה מצליח למצות את תקציבה היא מערכת הביטחון שעד כה הוציאה 44.7 מיליארד שקלים המהווים 70.3% מתקציבה.

ולא עומדים ביעד הגרעון

על פי התקציב שאישרה הכנסת, הגרעון המתוכנן ל-2017 אמור להיות 2.9% תוצר שהם 36.6 מיליארד שקלים. עד כה גייסה הממשלה גרעון של 8.1 מיליארד שקלים בלבד. יש לציין כי בניגוד להכנסות המדינה ולהוצאות, גיוס החוב לא מתבצע באופן מאוזן לאורך כל השנה, כך שרוב הגרעון נוצר לקראת סוף השנה. עם זאת ניתן לומר כי הגרעון ב 12 החודשים האחרונים עמד על כ 2.3% מהתוצר.

באוגוסט ביצעה הממשלה גיוס שלילי כך שלמעשה היא צמצמה את הגרעון המצטבר ב-1.1 מיליארד שקלים. בתחום הגרעון מעניין לראות את הפילוח שבין גיוס חוב מקומי לבין גיוס חוב בחו"ל. על פי התכנית המקורית, 36.3 מיליארד שקלים מתוך גרעון של 36.6 מיליארד שקלים היו אמורים להיות מגוייסים בשוק הישראלי. עד כה הממשלה גייסה רק 4.5 מיליארד שקלים בשוק הישראלי. לעומת זאת 0.3 מיליארד שקלים היו אמורים להגיע מהנפקות אג"ח בחו"ל. בחודשים ינואר עד אוגוסט הממשלה גייסה בחו"ל 3.6 מיליארד שקלים. יותר מפי עשר מהתכנית.

להנפקת אג"ח ממשלתיות בשוק המקומי תפקיד חשוב שחורג מהצורך של הממשלה לגייס חוב למימון פעילותה. מרבית האג"ח המקומי, בין אם מדובר באג"ח מיועדת או באג"ח ממשלתי רגיל, מגיע לגופים המוסדיים ומשמש כעוגן היציב בהשקעת כספי הפנסיה שלנו. אג"ח המקומי יתרון חשוב נוסף שכן חובות המדינה מוחזקים על ידי אזרחי המדינה. הוצאת החוב של המדינה לגורמי חוץ היא בעייתית יותר, אפשר להסתכל ליוון ולראות מה קורה כשהחוב של המדינה נמצא בידיהם של בנקים במדינה אחרת. עם זאת יש לומר כי להנפקות אג"ח במטבע חוץ יש חשיבות מסוימת מאחר ויש לה השפעה חיובית על השקעות זרות בחברות ישראליות.

ובכל זאת נשאלת השאלה מדוע היחידה לניהול החוב במשרד החשב הכללי מעדיפה לייצא את החוב של ממשלת ישראל לחו"ל (פי עשר מהתכנון המקורי) ומצמצמת את החוב שמופנה לשוק המקומי?

תקציב_המדינה

משרדי_הממשלה

המשרדים_האזרחיים

המשרדים_הכלכליים

מערכת_הביטחון

בנקים_במדינה_אחרת


מפוני ספינת הקורונה החלו את דרכם חזרה לארץ

הישראלים הובלו באוטובוס מיוחד בדרכם למטוס המנהלים שייקח אותם לארץ. בדיקת הקורונה של אחד הנוסעים התגלתה כחיובית, והוא יישאר לאשפוז ביפן, שם יצטרף אל שני ישראלים נוספים שהורדו כבר מהאוניה לאחר שהתגלה שהם חולים בנגיף

הישראלים ששהו על הספינה 'דיימונד פרינסס' ירדו ממנה והובלו על ידי אוטובוס מיוחד למטוס מנהלים פרטי שיוביל אותם לבידוד בישראל. טרם העלייה למטוס התקבלו תוצאות הבדיקות של הישראלים כאשר אחד מהם התברר כחולה בנגיף, והוא יישאר לאשפוז ביפן ויצטרף לשני הנוסעים הנוספים שכבר פונו לבית חולים ביפן.

הישראלים ינחתו בנמל התעופה בן גוריון, במתחם מבודד יחסים המרוחק מטרמינל אחד ושלוש. משם הם יועברו לבית החולים שיבא בתל השומר בעזרת אוטובוס של מד"א. בבית החולים יעברו הנוסעים בדיקות ויישארו להמשך השגחה. המטוס יתודלק וימריא חזרה למזרח על צוותו.

מספר מצומצם של עובדים יטפלו במטוס וימוגנו על פי נהלי המיגון של משרד הבריאות ומד"א. אלו יעסקו בתדלוק, הורדת כבודת הנוסעים, ריקון המיכלים (שפכים שיטופלו על פי נוהל מיוחד של חומרים מסוכנים) ורענון מזון ושתייה לצוות המטוס.

ממשרד הבריאות, המרכז הרפואי הדסה ומשרד החוץ נמסר כי הפרופ׳ רן ניר-פז, מומחה במחלות זיהומיות מהמרכז הרפואי הדסה, יישאר ביפן וימשיך ללוות את הישראלים שנמצאו חיוביים לקורונה המאושפזים בבידוד בשני בתי החולים הצבאיים ביפן. לדבריו, מצבם של השלושה שכבר מאושפזים מוסיף להיות קל ואליהם יצטרף הנוסע הנוסף שהבדיקות לנגיף הקורונה שבוצעו בו חזרו עם תשובה חיובית.

ספינת_הקורונה

מטוס_המנהלים

משרד_הבריאות

המרכז_הרפואי_הדסה


ראש ה-FBI לשעבר יפקח על חקירת קשרי טראמפ עם רוסיה

משרד המשפטים האמריקני מינה את רוברט מולר לתפקיד חוקר מיוחד שיזכה לסמכויות נרחבות בניהול החקירה, ויוכל לתבוע במידת הצורך. מולר יוכל לחקור לא רק את מערכת הבחירות אלא גם אירועים כמו פיטוריו של ראש ה-FBI בשבוע שעבר

רוברט מולר, מי שעמד בעבר בראשות לשכת החקירות הפדרלית (FBI), מונה לחוקר מיוחד בבדיקת המעורבות הרוסית בבחירות האחרונות לנשיאות ארה"ב, כך הודיעה הלילה (חמישי) מחלקת המשפטים האמריקנית. למולר הוענקו סמכויות חקירה נרחבות הכוללות כל אפשרות לבדיקה של כל פעולה החשודה בעיניו כמפוקפקת של מקורבי הנשיא דונלד טראמפ. גם בדיקת פיטוריו הפתאומיים של ג'יימס קומי, ראש ה-FBI עד השבוע שעבר, נמצאת בתחום סמכויותיו, אך טרם נודע אם אכן תיחקר.

מינויו של מולר על ידי מחלקת המשפטים, מהווה הכרה בדרישה הציבורית, ההולכת וגדלה, להעביר את החקירה הטעונה מבחינה פוליטית לידיו של גורם חיצוני שזוכה לתמיכת שתי המפלגות הגדולות. הצעד בא אחרי שבועות בהם הועלו שאלות על מידת העצמאות של מחלקת המשפטים מהבית הלבן וחודשיים אחרי שהתובע הכללי, ג'ף סשנס, נאלץ להשעות את עצמו מהחקירה בשל קשרים עם הממשל הרוסי עליהם לא דיווח בזמן אישורו לתפקיד.

"אני מקבל על עצמי את האחריות הזו, ואמלא אותה כמיטב יכולתי", מסר מולר בהודעה שפרסם.

בהודעה שפרסם הבית הלבן, אמר טראמפ כי "כפי שציינתי מספר פעמים, חקירה יסודית תאשר את מה שאנחנו כבר יודעים – לא היה כל שיתוף פעולה בין מטה הבחירות שלי לכל ישות זרה. אני מצפה לסיום מהיר של העניין".

כחוקר מיוחד, ינהל מולר את חקירת המודיעין המסכל של ה-FBI, הבודקת אם רוסיה פעלה כדי להטות את תוצאות הבחירות שנערכו בארה"ב בנובמבר 2016, ואם אכן פעלה כך, האם הדבר נעשה בתיאום עם אנשיו של טראמפ. במידת הצורך תהיה לתובע המיוחד הסמכות להעמיד לדין כל אדם שיימצא מעורב בפשעים שייחשפו. המנדט שהוענק לו כולל בדיקת הקשרים הספציפיים בין טראמפ לרוסיה, אך גם "כל נושא שלה, או שעשוי לעלות, מהחקירה". נוסח כתב המינוי מרמז שמולר יוכל לבדוק גם פיטוריו של קומי – שחשף לציבור את קיומה של החקירה במהלך שימוע בקונגרס בחודש מרץ – כמו גם את השיחה שהתקיימה-כביכול בין טראמפ וקומי, בה ניסה הראשון לחבל בחקירת ה-FBI בעניינו.

במינויו של מולר, בחרה מחלקת המשפטים בדמות בעלת ניסיון עשיר במערכת אכיפת החוק האמריקנית. הוא עמד בראשות ה-FBI אחרי מתקפות ה-11 בספטמבר, והוביל את המאבק של הסוכנות בטרור במשך עשור. מולר, תובע פדרלי לשעבר, ששירת תחת ממשלים של שתי המפלגות ומונה לראשות הסוכנות ימים ספורים לפני המתקפות, הוערך כל כך על ידי הנשיא הקודם, ברק אובמה, עד שזה ביקש ממנו להישאר בתפקידו שנתיים נוספות מעבר לעשר שנות כהונתו.

חברי קונגרס, משני הצדדים, שיבחו את המינוי. הסנטורית הדמוקרטית הבכירה בוועדת הסנאט לענייני משפט, דיאן פיינסטיין, אמרה כי "לא היה יכול להיות מינוי טוב יותר לתפקיד הזה". ואילו ריצ'ארד בר, סנטור רפובליקני מקרוליינה הצפונית ויו"ר ועדת הסנאט לענייני מודיעין, כינה את המינוי "החלטה טובה".

"מינויו של מישהו כמו בוב מולר לעמוד בראש כל חקירה שהיא, מבטיח לציבור האמריקני שאין כל התערבות לא ראויה בעצמאות של מחלקת המשפטים", אמר בר, שהוועדה בראשותו מנהלת חקירה משלה בנושא.

היועץ המשפטי של הבית הלבן קיבל את ההודעה על מינוי של מולר אחרי שהצו המיוחד בנושא נחתם. גורם בכיר בממשל תיאר את תגובתו של טראמפ למינוי כ"מדודה". אותו גורם אמר כי בקרב הצוות של הנשיא שוררת הסכמה רחבה כי מינויו של מולר תספק לטראמפ ולאנשיו את ההזדמנות "להתחייב ביתר שאת לקידום סדר היום שלנו".

מחלקת המשפטים הודיעה כי מולר התפטר מעבודתו במשרד עורכי הדין ווילמרהייל, על מנת לקחת על עצמו את התפקיד. באותו משרד יש לציין, מועסק גם ג'יימי גורליק, שייצג בעבר את ביתו של טראמפ, איוונקה. שותף אחר במשרד, רג'ינלד בראון, מייצג את פול מנפורט, שהיה יו"ר מטה הבחירות של טראמפ, ונאלץ להתפטר מתפקידו בשל קשריו עם רוסיה.

כחוקר מיוחד, מולר ייהנה מכל הסמכויות של התובע הראשי של ארה"ב, אם כי בסופו של דבר יהיה כפוף לסגן התובע הכללי רוד רוזנסטיין. הוא יכול להשאיר את החוקרים הנוכחיים בתפקידם או לבקש צוות חדש או נוסף, כולל חוקרים מחוץ למחלקת המשפטים.

משרד_המשפטים_האמריקני

שתי_המפלגות_הגדולות

מטה_הבחירות_של_טראמפ

מתקפות_ה11_בספטמבר

החוקרים_הנוכחיים


ניסיון פיגוע בבית כנסת במוסקבה; מאבטח נורה ופונה לקבלת טיפול

גבר כבן 40 פרץ לבית הכנסת במרכז מוסקבה וביקש לדבר עם אחד הרבנים. לאחר שעוכב, ניסה להצית את בית הכנסת וירה באחד המאבטחים. הוא נעצר והועבר לחקירה במשטרה.

מאבטח נפגע במהלך בניסיון פיגוע בבית כנסת היום (שבת) במוסקבה. על פי דיווחים, גבר כבן 40 מאחד היישובים מסביב למוסקבה נכנס לבית הכנסת במרכז מוסקבה עם רובה ומיכל דלק, תוך כדי בירור מעשיו ע"י המאבטחים התפתח עימות בין האיש למאבטחים. בשלב מסוים שלף האיש רובה וירה באחד המאבטחים . האיש נתפס והועבר לחקירה במשטרה. המאבטח הועבר לטיפול נמרץ בבית חולים.

ילנה ברנסון, ראש הקהילה היהודית הדתית במוסקבה, אמרה בראיון לערוץ "רוסיה 24" שהמפגע ביקש להיפגש עם אחד מראשי הקהילה. ברגע שהמאבטחים לא העבירו אותו מכיוון שהרגישו שהתנהגותו חשודה, הוא ניסה להצית את בית הכנסת. באותו הרגע התפתח עימות ובשלב מסוים המבוקש ירה באחד המאבטחים. מיד אחרי זה התנפלו עליו שאר המאבטחים והצליחו למנוע פגיעה נוספת.

על פי הרב הראשי של מוסקבה פנחס גולדשמידט, שהו בבית הכנסת בזמן זה כ-150 מתפללים. הרב גולדשמידט אמר כי 'תפילת מעריב התנהלה כסדרה וכך גם יתנהלו התפילות בראש השנה כרגיל. אנחנו מתנהלים בתיאום ובשיתוף פעולה עם משטרת מוסקבה ואני מברך את כל בית ישראל בכתיבה וחתימה טובה".

עפ"י הנחיית כוחות הביטחון תתוגבר האבטחה סביב בית הכנסת הגדול.


שוטר נהרג ושניים נפצעו, אמש, בפיגוע ירי בשאנז אליזה בפריז

המחבל נורה ונהרג. המשטרה הוציאה צו מעצר לחשוד נוסף. דאעש הכריז שהמחבל יצא משורותיו. הפיגוע מתרחש יומיים לפני פתיחת הקלפיות לנשיאות צרפת

שוטר נהרג ושניים נפצעו בפיגוע ירי אתמול (ה׳) בשאנז אליזה שבפריז. המחבל פתח באש אוטומטית לעבר מכונית משטרתית שאבטחה את השדרה, ולאחר מכן החל לסגת לאחור בעודו ממשיך לירות באקראיות. המחבל נורה ונהרג במקום מספר רגעים לאחר מכן. ארגון הטרור דאעש הודיע שהמפגע יצא משורותיו. נשיא צרפת הכריז "מדובר באירוע טרור".

המשטרה הוציאה צו מעצר לחשוד שני באירוע הירי. הכניסה לשדרות השאנז אליזה נחסמה, והציבור מתבקש להימנע מהגעה למקום. המשטרה טענה גם כי המחבל "מוכר לרשויות", וחיפוש נערך בביתו בפריז.

הפיגוע מתרחש שלושה ימים לפני מערכת בחירות מתוחה בצרפת. אופן ההתמודדות עם הפיגועים הרבים שהתרחשו בחודשים האחרונים בצרפת הוא נושא שנוי במחלוקת. ההערכה היא כי הפיגוע שהתרחש אתמול יסייע למרין לה פן, נציגת הימין הקיצוני הטוענת כי האיסלאם הוא האחראי ל"הכנעתה של צרפת", ומציעה לצמצם את ההגירה לצרפת כדי למנוע ממוסלמים כניסה למדינה. "יש רק פוליטיקאית אחת שיכולה לעמוד נגד הטרור הזה, וזו לה פן" צייצה אחת מתומכיה רגעים לאחר הפיגוע.

בעקבות פיגוע הירי הודיעו המועמדים לנשיאות צרפת, פיון ולה פן, על ביטול עצרות הבחירות שהיו אמורות להתקיים היום, יומיים לפני פתיחת הקלפיות ביום ראשון. מייד לאחר הפיגוע שלח נשיא ארה"ב, דונלד טראמפ, תנחומים לעם הצרפתי.

ארגון הטרור דאעש

דאעש עמד מאחורי מספר פיגועים באירופה בחודשים האחרונים, אשר בוצעו על ידי מחבלים שהיו בקשר עם נציגי הארגון, וקיבלו מהם הוראות. דאעש התבטא בעבר בעד הסלמת היחסים בין הקהילות המוסלמיות לשאר האוכלוסיה המקומית, ותמך בפיגועים אשר "יעוררו את זעמם של הנוצרים". על ידי החרפת היחסים בין האוכלוסיות, על פי דאעש, יבחנו המוסלמים בתמיכתם בג'יהאד והצטרפותם לארגון.

הפיגוע אתמול עשוי להיות ניסיון מכוון של דאעש להטות את הבחירות לטובת מרין לה פן, אשר צפויה לקדם מדיניות אנטי-מוסלמית, ובכך להחריף את היחסים בין האוכלוסיות.

פתיחת_קלפיות

מערכת_בחירות


שנת הקורונה במספרים: משכר עד טיסות לחו"ל

הוצאות הממשלה הוציאה 68.6 מיליארד שקלים, במסגרת תכניות הסיוע בקורונה ב-2020. בינואר 2021 יצאו 7.2 מיליארד שקלים נוספים.

שכר משבר האבטלה הביא לתוצאה מוזרה: בגלל השיעור הגבוה של עובדים בשכר נמוך – שפוטרו במהלך המשבר – השכר הממוצע במשק דווקא עלה ב-9.9% השנה. בנובמבר עמד השכר הממוצע על 11,525 שקלים, עלייה של יותר מ-1,000 שקלים בהשוואה לשכר הממוצע בנובמבר 2019. מדובר בעיוות של הנתונים, כיוון שרבבות ישראלים שאיבדו את מקום עבודתם לא נכללים בחישוב.

אשראי גידול הרכישות באמצעות אשראי המשיך אמנם לצמוח, אבל פחות מבשנים קודמות. ב-2020 גדל השימוש באשראי ב-3.8%, לעומת 7.9% ב-2019, ו-7.5% ב-2018. ירידה דרסטית של 13.4% ברכישות באמצעות אשראי נרשמה בהוצאות על שירותים הכוללים: פנאי, בילויים, טיסות ובתי מלון.

מחירים למרות שנתניהו הזהיר מהיפר-אינפלציה, עד כה המחירים בתקופת הקורונה שומרים על יציבות, ואפילו מראים סימני ירידה. על פי הלמ"ס, המחירים של כלל המוצרים – כולל דיור, אנרגיה הלבשה, מזון ועוד – ירדו ב-0.4% בסך הכול. את הירידה במדד הובילה ירידה של 9% במחירי ההלבשה וההנעלה, וירידה של 1.5% במחירי התחבורה והתקשורת. מדינות נוספות במערב מתאפיינות, כמו ישראל, בקיפאון מחירים במהלך תקופת הקורונה.

דיור ב-2020 עלו מחירי הדירות ב-4% לפי נתוני הלמ"ס. מחיר דירה ממוצעת, נכון לרבעון האחרון, עמד על 1.57 מיליון שקלים. היקף המשכנתאות עלה ב-14% ב-2020, בהשוואה ל-2019. בצל הסגרים והמשבר הכלכלי, התחלות הבנייה אמנם ירדו, אבל הביקוש לדירות חדשות נותר גבוה.

קניות הישראלים תכננו לבצע פחות רכישות גדולות בשנה החולפת, כך על פי סקר של הלמ"ס שבוחן את הסנטימנט של הצרכן הישראלי. הסקר מראה ירידה של 23 נקודות האחוז בתשובה לשאלה "האם בכוונתך לבצע רכישות גדולות בשנה הקרובה".

קניות באינטרנט דואר ישראל פרסם שבשנת הקורונה נשלחו לישראל רק 50 מיליון חבילות, במשקל של 14.8 אלף טון. ירידה של 26.5% בהשוואה לשנה הקודמת, ודומה לכמות ההזמנות ב-2016. ניתן לשייך זאת, כנראה, לאי הוודאות הכלכלית והעסקית במשק, לעיכובים בטיסות ולסגרים שכללו את נתב"ג. רק בחודשים נובמבר ודצמבר, חגי הקניות באינטרנט, נרשמה עלייה במספר הרכישות.

רכב הירידה בייבוא ומסירת כלי רכב חדשים משמעותית, אבל פחות קשה מהצפוי בהתחשב במיתון הגלובלי. ב-2020 הייתה ירידה של 17.4% בייבוא כלי רכב חדשים, ו-15.5% ירידה במסירתם.

מוצרי צריכה בייבוא מוצרי צריכה נרשמה מגמה מעורבת: מקררים עלו ב-2% ומדיחי כלים ב-20.4%. ייבוא מייבשי כביסה ירד ב-4.5%, ומכונות כביסה ב-1.1%. בייבוא הטלוויזיות חלה עלייה של 12.3%.

דלק וגז השימוש בבנזין ירד ב-13%, ובסולר ב-10%. צריכת הגז לבישול ירדה גם היא בשיעור של 3%, כנראה בגלל השבתת ענפי המזון והמלונאות. צריכת מוצרי הנפט בישראל ירדה בכ-14% ב-2020, בעוד שבעולם היא ירדה ב-9% בלבד.

טיסות לחו"ל 484 אלף איש שהו בחו"ל בין אפריל 2020 לינואר 2021, ימי הקורונה. לשם השוואה, בינואר 2020 טסו לחו"ל 543 אלף ישראלים. באוגוסט 2019, טסו 1.2 מיליון.

צריכת_מוצרי_נפט


בתגובה לזליגות הירי ברמת הגולן, תקף צה"ל בסוריה

עפ"י דיווחים, טנקים ישראלים הפגיזו עמדה סורית בקוניטרה הסמוכה לגבול. שר הביטחון ליברמן: "כל פגיעה בריבונותה של מדינת ישראל תיתקל בתגובה נחושה"

צה"ל תקף אתמול (חמישי) בשעות הערב בשטח סוריה בתגובה לזליגת ירי לתוך שטחה של ישראל. בהודעת דובר צה"ל נמסר כי צה"ל תקף את מקורות הירי בתגובה לזליגה וכי צה"ל לא יסבול כל ניסיון פגיעה בריבונותה של מדינת ישראל ובביטחון תושביה. צה"ל רואה במשטר הסורי אחראי לנעשה בשטחו. עפ"י דיווח ערבי נמסר כי התקיפה הישראלית בוצעה ע"י טיל נגד מוצב סורי בקוניטרה וכי הושמד תותח 130 מ"מ. עפ"י הדיווח לא זוהתה פגיעה באנשים. רשת אל ערביה פרסמה בחשבון הטוויטר שלה כי "טנקים ישראלים מפגיזים בפעם השנייה עמדה סורית בקוניטרה". מהדיווחים ניתן ללמוד כי ככל הנראה צה"ל תקף בשני מקומות שונים.

התגובה הישראלית לירי הגיעה בשבוע של התחממות המצב הביטחוני בצפון מדינת ישראל וחילופי הצהרות איום בין ישראל ואיראן. ביום שני השבוע תקף חיל האוויר סוללת טילים של הצבא הסורי כ-50 ק"מ מזרחית לדמשק. מצה"ל נמסר כי התקיפה בוצעה בתגובה לשיגור שבוצע מוקדם יותר לעבר מטוסים ישראלים שביצעו גיחת צילום שגרתית בשטח לבנון.

רמטכ"ל צבא איראן, הגנרל מוחמד חוסיין באקרי אמר באיום על ישראל ביום רביעי השבוע כי, "בלתי מתקבל שהמשטר הציוני יתקוף בסוריה בכל פעם שהוא רוצה". באקרי אמר את הדברים עת ביקר בדמשק, במסיבת עיתונאים משותפת יחד עם מקבילו הסורי עלי איוב בפגישה שנועדה לערוך תיאום בין הצבאות המדינות.

שר הביטחון אביגדור ליברמן, המבקר בימים אלו בוושינגטון, נפגש עם מזכיר ההגנה האמריקני, הגנרל ג'יימס מאטיס, ועם היועץ לביטחון לאומי של ארה"ב, הגנרל הרברט מק'מאסטר, והתייחס לאירועים בגבול סוריה: "כל פגיעה בריבונותה של מדינת ישראל תיתקל בתגובה נחושה, בדיוק כפי שצה"ל פעל לפני שעה קלה כשתקף בסוריה כתוצאה מזליגת הירי לרמת הגולן מוקדם יותר היום. אנו רואים במשטר אסד אחראי לכל מה שמתרחש משטחו, ואני מציע לא לבחון את הסבלנות ואת הקווים האדומים שלנו. אין לנו כוונה לעבור לסדר היום על כל ניסיון להפר את השקט ולפגוע בביטחונם של אזרחי ישראל, כפי שקרה הבוקר בצפון".


המתווה שגובש באחריות שר האוצר ליברמן ושר המשפטים סער, אמור לפצות כל משפחת קורבן ב-500 אלף ש"ח, אולם טרם הוחלט כיצד יועבר הסיוע. ליברמן: "לא ניתן לבטל את הכאב, אך המתווה הכרחי וחשוב"

שר האוצר אביגדור ליברמן ושר המשפטים גדעון סער הודיעו היום (חמישי) כי יביאו לאישור הממשלה את מתווה הסיוע למשפחות הרוגי אסון מירון.

במסגרת המתווה מוצע להעניק סכום של כ-500 אלף ש"ח למשפחה כסיוע ראשוני. ככל שיתקיימו הליכים משפטיים, יקוזזו סכומים אלו מהסכומים שיפוצו המשפחות, כשיקבע מי יהיה הגורם המפצה.

שר האוצר אביגדור ליברמן: "האסון שאירע במירון הוא בסדר גודל לאומי, את תחושת האובדן והכאב הקשים חוות קודם כל המשפחות, ואיתן כל מדינת ישראל. מתווה הסיוע הכלכלי שגיבשנו למשפחות הכרחי וחשוב, זאת בנוסף לקמת ועדת החקירה הממלכתית שמבצעת את עבודתה גם בימים אלה. את הכאב לא ניתן לבטל ואת הקורבנות לצערנו לא ניתן להשיב, אך נעשה כל שביכולתנו לתת את המענה המקסימלי למען המשפחות, ונפעל בכל אמצעי הזהירות בכדי למנוע את האסון הבא".

שר המשפטים גדעון סער: "האובדן העצום שחוות 45 משפחות בישראל וביהדות התפוצות אינו בר פיצוי. המעט שיכולה לעשות הממשלה היא לדאוג שהמקרה לא יחזור על עצמו ולסייע כלכלית למשפחות שנפגעו. המתווה שהנחנו היום על שולחן הממשלה נותן סיוע מיידי באופן המקל, עד כמה שניתן, על המשפחות".

ח"כ אפרת רייטן, שליוותה את נציגי משפחות נפגעי אסון מירון והעבירה בטרומית את הצעת החוק הראשונה שלה, שנועדה להסדיר את הטיפול והסיוע של המדינה באסונות אזרחיים, הגיבה על הודעת שר האוצר ושר המשפטים לקידום מתווה הפיצויים למשפחות: "מברכת מעומק ליבי על ההחלטה הצודקת כל כך להעניק פיצוי למשפחות נפגעי אסון מירון ואת שרי האוצר והמשפטים על המהלך. אמשיך ללוות ולעשות כל שביכולתי עבור משפחות הנפגעים באסון האזרחי הנורא והגדול ביותר שאי פעם התרחש בישראל ובתקווה שלא נדע עוד אסונות כאלה".

משפחות_האסון


מיכאלי התחייבה שמפלגתה תתנגד לרפורמה בחקלאות אם לא תקודם בהסכמת החקלאים. לולן מאביבים: "עדיף שיחזירו לי את ההשקעות ואעבור לעיר, אלך להיות שומר בקניון"

שרת התחבורה מרב מיכאלי נפגשה אתמול (ראשון) עם לולנים בחוות הלולים במושב אביבים. השרה נפגשה עם מגדלי המטילות, חיזקה את ידיהם והבטיחה את המשך מעורבותה של מפלגת העבודה במאבק החקלאים להשגת הסכמה על רפורמה בחקלאות. במפגש הביעו הלולנים את חששם מביטול התכנון המיידי: "עדיף לי שיחזירו לי את ההשקעות ואני אעבור לעיר, אלך להיות שומר בקניון.

עם סיום ישיבת הממשלה שהתקיימה בקיבוץ מבוא חמה ברמת הגולן הגיעה מיכאלי למפגש עם לולני מטילות במושב אביבים. הלולנים הביעו את דאגתם מהצעדים שנוקט שר החקלאות. בראש דאגותיהם עומדת הדרישה לשדרג את מבני הלולים ללולי מעוף, לאחר שרק ב-2018 שודרגו הלולים לחדישים וממוכנים, על פי הנחיות השירות הווטרינרי, בהתאם לתקנת רווחת העוף. הלולנים סיפרו לשרה על השקעות של מיליונים שיילכו לטמיון אם יעמוד משרד החקלאות על הדרישה לבניית לולי מעוף עד מרץ 2022.

מיכאלי ביקרה בלול משודרג בבעלות משפחת ששון במושב. במהלך הסיור סיפר יוסף ששון, אב המשפחה, בן 58, שהתבשר לאחרונה שהלול החדש שבנה בהשקעה של 4 מיליון שקלים אינו עומד ברפורמה שמקדם שר החקלאות, ושלא יוכל להמשיך לגדל ביצים. "השקעתי את מיטב חסכונותיי. הייתי 35 שנה לוחם במשמר הגבול, וזו הפנסיה שלי. לקחנו הלוואות, חלקן בערבות המדינה. הבנקים אמרו לי: 'אין לנו כבר אמון בענף הזה', ודרשו שאמשכן את הבית שלי. 30 שנה אני משלם משכנתא על הבית הזה. ארבע משפחות מתפרנסות מהלולים שלנו. זה לול לפי היתר המדינה".

"אני מרגיש שדפקתי לילדים שלי את העתיד"

לדברי ששון, לאחר שקיבל את כל ההיתרים הנדרשים להקמת הלול המשודרג, ואף שוחח על כך עם הווטרינר המחוזי ונציגת משרד החקלאות, נאמר לו שעד מרץ עליו להציג תכניות מאושרות לבניית לול מעוף, אחרת לא יותר לו למכור את הביצים. "בניתי לול חדש לגמרי, בטוח ומותאם לרווחת העוף. יש פה מקום מרווח והכול ממוכן. אין מגע שיכול להפיץ מחלות".

קודם לכן, בהפגנת הלולנים במבוא חמה, אמר ששון ל'דבר': "בניתי מחוץ למושב את הלול הכי מתקדם שיש. הכול אוטומטי ועם מכונת איסוף. השקעתי את כל כספי הפיצויים שקיבלתי משירותי במשטרה ולקחתי הלוואות ענק. עשיתי תכניות לפי היתר של המדינה ולפי התקן של רווחת העוף. יש לי חובות לבנקים ואני על סף התמוטטות. שלושה מהילדים שלי עובדים איתי. היה לי חשוב שהם יישארו במושב. אין לנו משהו אחר.

"זו העבודה וזו הפנסיה, ועכשיו לוקחים אותנו לאבדון. אני מרגיש שדפקתי לילדים שלי את העתיד. בכסף הזה יכולתי לקנות להם בתים. עדיף שיחזירו לי את ההשקעות ואני אעבור לעיר, אלך להיות שומר בקניון. אנחנו גרים בבית קברות לאנשים חיים. בית קברות בלי מצבות".

מיכאלי הבטיחה ללולני אביבים ולשותפיהם למאבק מגבול הצפון ומרחבי הארץ שמפלגתה תמשיך להיאבק לצדם, והדגישה שהיא מגבה לחלוטין את השדולה החקלאית בכנסת. "כמו שהבטחנו לאורך כל הדרך, במהלך המאבק על התקציב, גם עכשיו אנחנו מחויבות ומחויבים לזה שכל שינוי שייעשה יהיה רק בהסכמה שלכם, ורק תוך כדי שמירה על החקלאות ועל ההתיישבות".

לולני_אביבים

מיטב_חסכונוצ


בנק ישראל: מצב העובדים משתפר, יש להיזהר בהבאת עובדים זרים

הדו"ח השנתי של הבנק מסכם חמש שנים טובות לשוק העבודה: עלייה בשכר, צמצום באבטלה ועלייה בהיצע העבודה - בעיקר במכירות ושירותים. מדיניות הבאת העובדים הזרים: "עלולה לפגוע בפריון ובשכר של העובדים הישראלים"

חמש השנים האחרונות היו טובות לשוק העבודה הישראלי, כך עולה מנתוני דו"ח בנק ישראל שפורסמו אתמול (רביעי): השכר עלה (בשעה שהמחירים נותרו קפואים), האבטלה הצטמצמה, והיצע העבודה המשיך לגדול.

ישראל יוצאת דופן בין מדינות ה-OECD מבחינת הפער בין עליית השכר הנומינלי לבין קצב האינפלציה בשלוש השנים האחרונות. בעוד שבין 1999 ל-2012, עלה השכר הנומינלי בשיעור של 0.3% לשנה בממוצע, ב-2014-2013 עמד השיעור על אחוז לשנה, ובשלוש השנים האחרונות עלה השכר הריאלי בקצב ממוצע של 2.85% לשנה.

בשנתיים האחרונות, כך על פי נתוני הדו"ח, גדל גם שיעור התמורה לעבודה הבודק את החלק היחסי מהתוצר שאותו מקבלים העובדים (שכירים ועצמאים) ביחס לחלק בנשאר בידי בעלי ההון, לאחר כעשרים שנים בהן הייתה מגמה הפוכה.

בבנק ישראל מציינים כי שוק העבודה בישראל ממשיך להתהדק, ומצוי בסביבה של תעסוקה מלא. שיעור התעסוקה הגיע לשיא של 71%, בשל ירידה בשיעור האבטלה, לצד שיעור ההשתתפות בשוק העבודה שנותר יציב בסביבות ה-80%. לצד זאת ממשיכה העליה בשיעור המשרות הפנויות, במרבית הענפים ומשלחי היד. עלייה זו הגיעה ב-2017 ל-3.8%, בעיקר הודות לגידול מהיר בביקוש לעובדי מכירות ושירותים ולעובדים בלתי מקצועיים בענפי המסחר ושירותי האירוח והאוכל. עם זאת מציינים בבנק ישראל כי קצב ההתרחבות של היצע העבודה החל להאט מאז 2015.

מגמה נוספת העולה מהדו"ח היא העלייה במספר העובדים הפלסטינים המועסקים בישראל מאז שנת 2002, שהגיעה השנה לשיא של 113 אלף. מגמת הירידה במספר העובדים הזרים בארץ, שהחלה ב-2009, שנבלמה בשנים האחרונות, ומספרם התייצב על 190 אלף . בסיבה לכך היא מדיניות הממשלה להגדיל את מספר העובדים הלא-ישראלים, בפרט בענף הבניין. השנה, מציינים מחברי הדו"ח, החליטה הממשלה גם להקל על הבאתם של עובדים זרים לישראל לתחום ההיי-טק.

"הגדלת ההיצע של עובדים לא-ישראלים יכולה לסייע למעסיקים להתמודד עם מגבלת ההיצע של עובדים, אך לצד זאת היא עלולה לפגוע בפריון העבודה ובשכר של העובדים הישראלים. התועלת הכוללת שהמשק מפיק ממהלכים כאלה תלויה למשל בשאלה באיזו מידה העובדים מחו"ל אכן נמצאים בישראל באופן ארעי: ניסיון העבר מלמד שקשה להפחית את מספרם כאשר מתעורר צורך בכך".


קצב גדילת החוב של משקי הבית חזר לעלות, בעיקר על דיור

דו"ח התפתחות החוב של המגזר הפרטי מצביע על עליה של 1.7% ברמות החוב של משקי הבית. החוב על דיור עמד ברבעון האחרון על 373 מיליארד שקלים. בנוסף, הדו"ח מצא כי החוב הנלקח ע"י אנשים פרטיים מגופים חוץ בנקאיים גדל ב-5.5%

אחרי מספר שנים בהן ירד קצב הגידול בעקביות, קצב הגידול בחובות משקי הבית חזר לעלות, כך עולה מדו"ח התפתחות החוב של המגזר הפרטי שפורסם היום (ראשון). המספרים מצביעים על כך שברבע השני של 2019 עלו רמות החוב של משקי הבית בישראל ב-1.7%, המהווים 9 מיליארד ש"ח, בדומה לקצב הגידול ברבעון הקודם.

עוד עולה מהדו"ח כי מרבית הגידול בחוב של משקי הבית היה בחוב לדיור. ברבעון השני צמח החוב לדיור של משקי הבית ב-8 מיליארד שקלים, ועמד על 373 מיליארד שקלים. החוב לדיור צמח ברבעון השני ב-2.3%, לעומת 2.4% ברבעון הקודם.

לעומת זאת, החוב שלא לדיור עלה ב-0.5% ברבעון האחרון, ומתחילת השנה הוא נמצא במגמת עלייה וגדל ב-1.3%. מהדו"ח עולה כי היקף האשראי הנלקח מגופים חוץ בנקאיים וחברות כרטיסי האשראי גדל בשיעור גבוה מאשר האשראי מהבנקים. האשראי מהבנקים צמח ב 3.7%, אך האשראי ממקורות חוץ בנקאיים צמח ב-5.5%, ומחברות כרטיסי האשראי ב-5.3%. מרבית האשראי שנלקח ממקורות חוץ בנקאיים לא היה מיועד לדיור, והוא צמח מתחילת השנה בכמעט 9%.

עוד עולה מהדו"ח כי המגזר העסקי הגדיל את שיעור גיוס החוב בכ-9.4 מיליארד שקלים, ממוצע הגיוסים בשנה האחרונה. הדו"ח גם מצביע על ירידה בפער בין התשואות על אג"ח החברות הנכללות במדד תל בונד 60, לבין תשואות האג"ח הממשלתית. מדובר בגמה הנמשכת כבר מספר רבעונים ברצף. צמצום הפער מעיד על עלייה בביקוש בחוב של אותן החברות, מה שעשוי להעיד על אמון גבוה מצד המשקיעים ברווחיותן.

אשראי_חוץ_בנקי


הממשלה אישרה: תוספת של 500 אישורי עבודה בתעשייה לפלסטינים

אמנם בשנת 2017 נרשם חוסר של 8,000 עובדים בתעשייה הישראלית, אך גם מספר האשרות הנוספות שאישרה הממשלה היום (א') יסייע בידי התעשיינים. "הם זוכים לתעסוקה בישראל, ואנחנו זוכים לעובדים שאנחנו זקוקים להם", אומרת עו"ד מיכל חילי, מנהלת אגף העבודה של התאחדות התעשיינים

הממשלה אישרה את הצעתו של שר הכלכלה והתעשייה אלי כהן (כולנו) להגדלת מספר היתרי העבודה לפלסטינים ב-500, לבקשת התאחדות התעשיינים.

כיום, מספר העובדים הפלסטיניים בישראל מוגבל על פי חוק ל-5,000. עם זאת, בלחץ התאחדות התעשיינים, גובשה תכנית במסגרתה יתווספו כ-2,000 היתרי עבודה לפלסטינים בשתי פעימות. ההחלטה להגדיל את מספר המכסות ב-500 הוא פשרת ביניים, ומלכתחילה היתה אמורה להיות צעד זמני לקראת יישום ההסכם המלא.

לטענת התעשיינים חסרים כ-8,000 עובדים בתעשייה הישראלית, עובדים שלא ניתן להשיג בשוק העבודה הישראלי. כך למשל, על פי סקר הלשכה המרכזית לסטטיסטיקה, בשנת 2017 נרשם מחסור של לא פחות מ-12 אלף עובדים, ובהם 920 רתכים ופחחים, 538 פועלים בלתי מקצועיים בתעשייה, 486 מפעילי מכונות לייצור מוצרי מזון, 524 מרכיבים, ועוד.

התכנית, שגובשה כבר בשנת 2016, עוד לא יושמה, על אף העובדה שעל פי התכנית הרפורמה אמורה הייתה להיכנס לתוקף באוקטובר 2018. לטענת התאחדות התעשיינים, גורמים במשרד האוצר עושים מאמצים למנוע את יישום ההחלטה, ויו"ר ההתאחדות שרגא ברוש אף פנה בנושא במכתב פתוח למנכ"ל האוצר שי באב"ד בחודש שעבר. מהמכתב עולה שבאוצר טוענים שלא ניתן ליישם את הרפורמה בגלל תקופת הבחירות הקרובה, זאת משום שלטענתם שיקולים פוליטיים יתערבו ביישום הרפורמה, שיש לה חשיבות כלכלית וביטחונית.

מסקר שערך משרד הכלכלה באוגוסט 2018, בקרב מדגם של 250 מפעלים, עולה כי קיים מחסור של 567 עובדי ייצור בלתי מקצועיים, 232 מפעילי מכונות, 223 רתכים ומסגרים, 122 מחסנאים ומלגזנים, ובסה"כ 2,294 עובדים במפעלים שנדגמו בסקר בלבד.

"ניצחון לשני הצדדים"

עו"ד מיכל חילי, מנהלת אגף העבודה של התאחדות התעשיינים, טוענת שהתעשייה הישראלית זקוקה בדחיפות לידיים עובדות נוספות. "זה נובע מהמחסור האקוטי בעובדים בענף התעשייה. התעשייה הישראלית משוועת לידיים עובדות כבר שנים ארוכות ולפי נתוני התאחדות התעשיינים יש לנו מחסור של כ-8,000 עובדים בסך הכל. העובדים הללו מכילים 4,000 עובדים שחסרים בתעשייה שהם בלתי מיומנים. העובדים הפלסטינים נותנים מענה כרגע לכל אותם עובדים בלתי מיומנים שנדרשים לנו מאד בתעשיה. מדובר בענפים כמו המתכת, המזון, הטקסטיל. כל הענפים המסורתיים".

"ה-500 עובדים האלו לא מספיקים", מדגישה חילי, "אבל הם יכולים לסייע איפה שהמחסור הוא אקוטי. אנחנו פועלים בכל מני מישורים, גם אצל העובדים הפלסטינים. השילוב הזה הוא ניצחון לשני הצדדים. הם זוכים לתעסוקה בישראל, ואנחנו זוכים לעובדים שאנחנו זקוקים להם".

לטענת חילי, על אף העובדה שלעיתים קרובות תנאי העבודה בתעשייה הישראלית טובים יותר מאשר בענפים אחרים, עובדים בישראלי נוטים פחות ופחות לחפש עבודות בתעשייה, "במידה רבה יש עניין של תדמית, זה עניין תרבותי. אנחנו רואים שעובדים שעבדו בעבר בתעשייה, עוברים לתחום המסחר ולא נשארים בתעשייה. לא בגלל שהשכר גבוה יותר בהכרח. זה בהחלט מוזר. אם השכר הוא גבוה ועדיין מעדיפים לעבור לענפים אחרים וקשה להשיג את אותם העובדים, אז יכול להיות שיש כאן איזשהו כשל".

במכתב ששלח ברוש למנכ"ל האוצר הוא מדגיש כי המחסור בכוח אדם הוא תוצאה של מדיניות כושלת של ממשלות ישראל, מדיניות שמעכבת לטענתו את הצמיחה של המשק, "מחסור זה בעובדים הינו על רקע אי ניהול נכון של מדיניות החינוך וההכשרה הטכנולוגית בשני העשורים האחרונים, והמחסור מהווה חסם ממשי להתפתחות התעשייה הישראלית". מדובר בקריאה חוזרת של התאחדות התעשיינים לתמוך בחינוך המקצועי, כדי להביא לעלייה במספר העובדים המיומנים בישראל שיוכלו להשתלב בתעשייה.

"אנחנו מחפשים להביא מומחים זרים, לעבודות שדורשות מיומנות" מסבירה חילי. עובדים אלו בדרך כלל לא מגיעים מהשטחים הפלסטיניים, אלא מארצות שונות ברחבי העולם. "באוגוסט האחרון התקבלה החלטת ממשלה למכסה של עוד עובדים מומחים זרים. זו אחת הדרכים המרכזיות שלנו להשיג היום עובדים לתעשייה" היא אומרת.

התאחדות_התעשיינים

עובידם_פלסטינים


הכיבוש משתיק: מויס קין עונה לגזענים על הדשא, ומחוצה לו

החלוץ הצעיר של יובנטוס ונבחרת איטליה רק בן 19, אבל לא מפסיק לשבור שיאים ולכבוש שערים. מול הגזענות הגואה באיטליה, בה כבר הספיק להיתקל, הוא לא שותק ועל הדרך הוא כובש גם את הלבבות

הסנסציה החדשה של יובנטוס ונבחרת איטליה, מויס קין בן ה-19, הוא בן להורים שהיגרו לאיטליה מחוף השנהב לפני כמעט 30 שנה. קין הוא חלק מגל של ספורטאים בעל שורשים אפריקאים המצליחים לפרוץ לקדמת הספורט האיטלקי ולהטיל בספק את תפיסת העולם הגזענית מכתיבה את הטון בפוליטיקה המקומית בשנים האחרונות.

עלייתו המטאורית בשבועות האחרונים, הפכה אותו באופן מידי לפנים החדשות של חזית המאבק החברתי בסוגיית היחס לבני המהגרים באיטליה. קין יצטרך בשנים הקרובות לעבוד קשה, על המגרש ומחוצה לו, בשביל לכבוש את הלבבות של אזרחי איטליה ולהיות הקול הקורא כנגד גזענות, שהרימה את ראשה במדינה.

החלוץ הצעיר כבש ביום שבת את שער הניצחון על מילאן. זה היה שערו השביעי בשבעת המשחקים האחרונים ששיחק במדי יובנטוס ונבחרת איטליה. קין ממשיך לנצוץ בהתקפת הגברת הזקנה, אחרי שהיה בעין הסערה במחזור הקודם, במהלכו ספג קריאות גזעניות מקהל האוהדים של קליארי. בתגובה הוא בחר לחגוג באופן ביקורתי כנגד אותו קהל גזעני לאחר שכבש את השער השני במשחק .

באיטליה חיים כיום חמישה מיליון מהגרים ובני מהגרים, 50% מהם מאפריקה ואסיה, שאר ממדינות מזרח אירופה. המהגרים וילדיהם שנולדו באיטליה, הם רק 8.5% מאוכלוסיית המדינה. רובם הגיעו ממדינות עניות וחיפשו ליצור לעצמם ולילדיהם חיים טובים יותר. המהגרים ליבשת מהווים כוח עבודה זמין, חלש וזול שברובו דוחף את הכלכלה קדימה. בעקבות משבר ההגירה שתפס שהפך לתופעה גדולה יותר בשנים האחרונות, איטליה הפכה גזענית ואלימה יותר כלפי מהגרים ובני מהגרים.

האלימות והגזענות באיטליה התחזקו בתחילת 2018, בעקבות עליית הימין הקיצוני בבחירות האחרונות לפרלמנט וראשות הממשלה . עלייתם לשלטון הגיע בעקבות הגעתם של כ-600 אלף מהגרים, בעיקרה ממדינות אפריקה, בארבע השנים האחרונות. מפלגת הליגה הצפונית בראשותו של שר הפנים מתאו סלביני מנצל את המצב הכלכלי הרע,את חוסר האונים וכעס של חלקים בציבור האיטלקי כדי להרוויח הון פוליטי על גבם של האוכלוסייה החלשה ביותר באיטליה. בחודשים האחרונים הציבור האיטלקי מתחיל לתסוס ולפנות לאלימות בחסות הגזענות.

בחודש אוגוסט הותקפה זורקת הדיסקוס האיטלקיה דייזי אוסקיו רק בגלל צבע עורה. בעת יציאה ממסעדה בטורינו, הותקפה אוסקיו ע ידי חבורת צעירים שזרקו עליה ביצים מרכב חולף. אחת הביצים פגעה בעינה והספורטאית נלקחה לבית החולים בטורינו, בו אובחנה עם פגיעה בקרנית העין.

הסיבה לתקיפה הייתה צבע עורה השחום של אוסקיו, האנשים שפגעו בה לא ידעו מי היא וההחלטה לתקוף אותה הייתה על סמך מראה חיצוני בלבד. אוסקיו אמרה לכתבים כי "הם עשו את זה בכוונה, הם לרצו לפגוע בי כאישה צעירה שחומת עור, הייתי קורבן של של גזענות. כאשר אתה עובר ממילים למעשים אז עוד מחסום נפרץ".

הפגיעה בספורטאית מצטיינת העלה את הנושא לדיון ציבורי. אך אותה החברה שגנה בתוקף את הגזענות, גם לא מנסה למנוע את האלימות וממשיכה לתת לגיטימציה לשנאת אזרחיה שחומי העור של איטליה.

אוסקיו הגיעה לאליפות אירופה בברלין וסיימה במקום החמישי באירופה. במהלך אליפות אירופה בברלין התחרו 91 ספורטאים במדי נבחרת איטליה, מתוכם 23 ספורטאים מהגרים או בני מהגרים מאפריקה או מרכז אמריקה. אותם ספורטאים היו אחראים על חמש מתוך ששת המדליות של איטליה באליפות אירופה.

ב-1990 היגרו הוריו של קין מחוף השנהב לעיירה קטנה ליד טורינו בשם וורצ'לי. שלוש שנים מאוחר יותר נולד בנם הבכור ג'ובאני, אבל אחרי הלידה נאמר לאמו איזבל שהיא לא תוכל ללדת שוב. עם זאת, בניגוד לדעת הרופאים, שש שנים מאוחר יותר היא נכנסה להריון בפעם השנייה.

בראיון לעיתון האיטלקי "טוטו ספורט" איזבל סיפרה על הרגעים הקשים ועל הנס ששינה את חייה. "כאשר הרופאים הודיעו לי שאני לא יכולה ללדת עוד ילדים בכיתי והתפללתי לאלוהים, גם בני ג'ובאני ביקש ממני אח קטן . יום אחד חלמתי על הנביא משה שבא לעזור לי וארבע חודשים אחרי החלום נכנסתי להריון. הולדתו של מויס היתה מבחינתי נס, לכן נתתי לו את השם הזה".

כשהיה בן ארבע, עברה המשפחה לעיר אסטרי. אביו לא מצא עבודה ונשאר לשמור על שני הבנים ואילו אמו מצאה עבודה כמטפלת בבית אבות מקומי. הכסף מהעבודה היה מעט מדי ובלי הרבה ברירה איזבל הייתה מבקשת אוכל מהנזירות שעבדו איתה ועזרו לה לשרוד את השנים הקשות. איזבל ידעה שהיא חייבת להעמיד כלכלית את המשפחה. היא בחרה להתחיל ללמוד בקורס אחיות במקביל לעבודה ולגידול שני ילדיה. לאחר סיום הקורס היא מצאה עבודה טובה יותר בתור אחות כללית בקהילת גמילה מקומית.

הכישרון של קין הקטן עשה רושם על הסקאוטים ממחלקת הנוער של טורניו, שהחליטו להחתימו בגיל שבע. אחרי שלוש עונות מוצלחות במדי הקבוצה, היריבה העירונית העשירה יותר, יובנטוס, שמה את ידה על היהלום הצעיר והצליחה לשכנע אותו לעבור את הכביש לקבוצה הטובה ביותר באיטליה.

קין הצעיר התרגש והתקשר בבוקר למחרת לאמו. "היה לנו קצת כסף, הוא התקשר אליי בחמש וחצי בלילה, בדיוק קמתי להתכונן ללכת לעבודה. אני נבהלתי, חשבתי שמשהו קרה לו. במקום זה הוא אומר לי 'אמא, יש לי הפתעה בשבילך'. עניתי 'אל תגיד לי שלא חתמת עם יובנטוס'."והוא אמר 'לא, חתמתי ואת לא צריך לעבוד יותר, את יכולה לבוא לגור איתי בטורינו'", נזכרה.

בנובמבר 2016 ערך קין את הופעת הבכורה שלו בקבוצה הבוגרת כשעלה כמחליף בדקה ה-84' בניצחון 0–3 על פסקארה. ההופעה הזאת גם סיפקה לו את תואר יליד שנות האלפיים הראשון שהופיע במשחק בסרייה א'. שלושה ימים מאוחר יותר הפך קין ליליד שנות האלפיים הראשון בליגת האלופות, כשעלה כמחליף בדקה ה-84 בניצחון 1–3 על סביליה.

קין ממשיך להרשים גם במדי נבחרת איטליה. ב-20 בנובמבר הוא זכה לזימון ראשון, וב-23 במרץ עלה בהרכב הנבחרת פינלנד והפך לחלוץ הצעיר ביותר שפתח בהרכב נבחרת איטליה מאז אדוארדו מריאני ב-1912. במהלך המשחק הוא כבש את שער הבכורה שלו והפך לשחקן הצעיר ביותר שהבקיע לזכות איטליה מאז 1958. בסיום המשחק החמיא לקין מאמן הנבחרת רוברטו מנצ'יני "לקין יש פוטנציאל איכותי, והכול תלוי בו".

כצפוי, מויס קין נמצא בקשר מצוין עם החלוץ האיטלקי בעל השורשים האפריקאים מריו בלוטלי, הילד הרע של הכדורגל האיטלקי, שהיה בעצמו כישרון אדיר בצעירותו והתרסק עם השנים בגלל בעיות משמעת וחוסר חיים ספורטיביים. בלוטלי משמש כאח גדול לקין, בתקווה לתת לו קצת מניסיונו כך שיצליח איפה שהוא עצמו נכשל. "מריו הוא האליל שלי, לא רק איך הוא משחק. הוא בחור נהדר ונותן לי עצות. הוא לא רוצה שאעבור את מה שהוא עבר ", סיפר קין לתחנת הרדיו" RMC Sport ".

קין הוא, כאמור, רק בן 19, אך כבר בגילו הצעיר הוא יצטרך לעמוד מול הגזענות המתחזקת ברחבי איטליה. גזענות ששר הפנים מתאו סלביני דואג לחזק בעזרתה את כוחו הפוליטי, גם דרך יצירת אווירה אלימה ומתלהמת כנגד ספורטאים איטלקיים בעלי שורשים אפריקאים ודאג לבקש מהם להצהיר על נאמנותם למדינה. "אני יליד איטליה" ענה קין לגזענות, "ההורים שלי נמצאים כאן כבר 30 שנה ואני מצטער שאני צריך לדבר על זה, אבל אם אנחנו גרים באותה מדינה אז צריך להתייחס לכולם בצורה שווה, אם אני גר פה, אני צריך להתייחס אלי כמו לכל איטלקי".

לספורטאים הבכירים של איטליה יש את היכולת לצאת ממשבצת הספורטאי ולנצל את מעמדם הציבורי בחברה כדי ליצור קונטרה אמיתית לגזענות הפוליטית כנגד האוכלוסייה החלשה באיטליה. בשביל זה קין יצטרך להמשיך לכבוש שערים על כר הדשא ויותר חשוב מכך,להמשיך לכבוש את לבבות האוהדים הצעירים מחוץ למגרשים.

נבחרת_איטליה

ציבור_איטלקי

מהגרים_בני_מהגרים

ספורטאי_בכיר

יצירת_קונטרה


לא משעמם: מירוץ צמוד בקריית שמונה, התושבים מקווים לשיפור בתעסוקה

שבועיים אחרי שרה"מ נתניהו אמר לתושבת העיר אורנה פרץ 'את משעממת אותנו', העיר הצפונית גועשת מהקרב בין המתמודדים והסיעות, ומהוויכוח האם פרץ היתה צריכה 'להפריע' לנאום ראש הממשלה. ומה אפשר ללמוד ממקרה דומה שאירע בעיר לפני 23 שנים?

"אני סטודנטית לתואר ראשון – עבודה סוציאלית וחינוך לנוער עובר חוק – ולא בטוח שתהיה לי עבודה", כך אמרה ג'סיקה (24), תושבת קריית שמונה לדבר ראשון בצאתה מהקלפי בבית הספר היסודי עוזיאל וביטאה את מה שרבים כל-כך בעיר מרגישים כי עומד בראש הבעיות. גם ליאן (32), המועסקת כמטפלת מעונות יום ואמא לשניים, אמרה כי דרוש שינוי ושהמציאות התעסוקתית תשתנה, "שתהיה יותר תעסוקה שהיא לא רק מפעלים וחנויות בגדים" אמרה והוסיפה כי לא עומדות לה יותר אפשרויות למצוא תעסוקה בהכשרות השונות בהם השתלמה בתחום החינוך. שירה (34) המועסקת בתחום הסיעוד הדגישה כי מעבר למחסור במקומות עבודה לצעירים גם חסרים מקומות בילוי ואטרקציות לילדים. "בעיקר חשוב לי גם שהעיר תהיה נקייה כל השנה ולא רק בתקופת הבחירות", הוסיפה.

אזור הקלפי בבית הספר היסודי עוזיאל נראה כמו קרנבל בחירות תוסס והתורים בשעת הצהריים לפני ההצבעה משקפים אולי עד כמה הקרב לראשות העיר צמוד, ועד כמה עובדים הפעילים להביא כמה שיותר מצביעים.

שמונה קלפיות פרושות בעיר, המשמשות למעלה מ-18 אלף בעלי זכות בחירה. חמישה מועמדים, בהם אישה אחת, מתמודדים לראשות העירייה. הקרב הצמוד בבחירות הקודמות בין ראש העיר המכהן ניסים מלכה ליריבו הפוליטי יורם מלול, בהן בהן הפסיד האחרון בסיבוב שני, בכ-200 קולות, מלמד כי גם בבחירות היום אין לאף מחנה ודאות כי הוא זה שיהיה המנצח. אז כולם משדרים ניצחון.

היריבות הפוליטית הפנימית של קרית שמונה גלשה לפני שבועיים לזירה הארצית באותה תקרית מביכה לראש הממשלה בנימין נתניהו, במהלכה אמר לתושבת העיר ופעילת הליכוד אורנה פרץ כי היא "לא מעניינת", אחרי שזו שהתפרצה לדבריו. את פרץ פגשתי בדוכן התמיכה במועמד יורם מלול ורשימתו "בוחרים להצליח". לדבריה, בימים האחרונים החליטה לתמוך במלול באופן גלוי משום שהוא וצוותו "הכי" תמכו בה בימים שאחרי התקרית המתוקשרת עם ראש הממשלה.

החלטתי לפרסם את זה פומבית כי אני לא צריכה לפחד" המשיכה, "אנחנו חיים במדינה דמוקרטית". פרץ השיבה בחיוב לשאלה אם אי תמיכתה במועמד הליכוד לראשות העירייה קשור להתקלות עם ראש הממשלה.

האם פנו אלייך מהליכוד לעשות סולחה מאז המקרה?

"לא פנו אלי מהליכוד לגשר. כשהייתי לפני כשבועיים בכנס פתיחת השדולה לנשים למען פריפריה של ח"כ לאה פדידה (המחנה הציוני) כאורחת כבוד, פנו אלי לא מעט מהליכוד והם חיזקו אותי בהם ח"כ אורן חזן וח"כ נאווה בוקר, שהביעה איתי הזדהות".

פרץ התפרצה לעבר ראש הממשלה נתניהו בעת פתיחת המרכז הרפואי בקריית שמונה, במחאה על כך ששנים חלפו ללא קיומו של כל מרכז רפואי פעיל בעיר. נתניהו שהיה בעיצומם של דברי הספר לחברו המנוח עו"ד ויינרוט שנפטר מוקדם יותר באותו היום ענה לה באופן שאינו הולם נבחר ציבור, ובוודאי לא הוגן בהתחשב ביחסי הכוחות שבין ראש הממשלה לבין אזרחית אנונימית מהפריפריה. מאז נחשפה פרץ היא זכתה לקיתונות של שנאה ואיומים, ואף הואשמה כי היא פעלה במימון הקרן החדשה. אך גם היום ביקשה להדגיש כי "לא באתי נגד ראש הממשלה, ותמיד היה לי כבוד והערכה אליו".

חבר האופוזיציה יורם מלול, המתמודד לראשות העירייה, אמר לדבר ראשון כי "אנחנו צריכים לזכור שאנחנו עם אחד והשיסוי צריך להיפסק. ראש ממשלה אחד כבר נרצח. כולנו מחויבים לאיפוק בשטח ובמקלדת".

על העובדה שלשכת ראש הממשלה לא הציעה לערוך סולחה עם פרץ, אמר מלול כי היה מצפה "שראש הממשלה ימצא את הדרך לפייס אותה (פרץ, ש.נ.) ואני מאמין בהדברות". מלול הדגיש בדבריו כי יש חשיבות למתינות גם בימים כאלה של יריבות בין המחנות השונים על רקע הבחירות המקומיות. "אתה תראה אותי מחבק את ראש העיר ולוחץ ידיים עם כולם ויש גם את היום שאחרי. חייבים לזכור שאנחנו עם אחד ועיר אחת וביום שאחרי אנחנו צריכים להביא את העיר והמדינה למקומות הטובים. צריך מנהיגים ישרים וטובים ולא כאלה שבאו לבזבז את הזמן. הפוליטיקה היא מסדרון אל העשייה הציבורית. התבלבלנו ואנחנו עושים עשייה ציבורית לפוליטיקה. אני קורא לכולנו לעשות יותר טוב במדינת ישראל וקרית שמונה", דברי מלול.

תקדים זפרני

תקרית נתניהו-פרץ מזכירה תקרית אחרת שאירעה בעיר לפני 23, אז היכו מאבטחי ראש הממשלה נתניהו את פעיל הליכוד אלי זפרני, המכהן היום כחבר מועצה, אחרי שזה ניסה לגשת לדבר איתו.

אמנם לא היה מדובר בתקופת בחירות, וראש הממשלה ורעייתו שרה ביקרו אז בעיר באה בעקבות נפילת קטיושה, אך מאחר והתקרית צולמה ופורסמה לאחר מכן בערוץ 2, הזוג נתניהו התקשרו לזפרני, הזמינו אותו ללשכה, ועד היום הם בקשר.

ניתן לתהות אם ההבדל הניכר בתגובה של נתניהו מלמד הרבה על השינוי שעבר עליו וגם על החברה הישראלית בעשרים השנים שעברו בים שני המקרים. אם אורנה פרץ היית המתפרצת אז, האם הייתה מכונה "משעממת"? האם הייתה מואשמת כי דבריה מומנו על ידי הקרן החדשה?

זפרני, חבר מועצת עיר המתמודד לקדנציה נוספת, משוכנע שאין בכלל קשר בין התקרית שלו עם ראש הממשלה לתקרית של פרץ. "היינו הפעילים של ראש הממשלה והמאבטחים לא נתנו אפשרות להתקרב אליו", אמר זפרני, שמאשים את פרץ כי באה מראש במטרה לפגוע בראש הממשלה.

"הגברת הגיעה לטקס בלי שהיה לה אישור והתפרצה לדבריו של ראש הממשלה כשהספיד את חברו הטוב", טען.

לשאלה אם ההבדלים בין המקרים השונים מלמדים על כך שהחברה הישראלית נהייתה קיצונית יותר וכי ראש הממשלה נתניהו הוא זה שהתרחק מהעם אמר זפרני, "החוצפה זה השינוי שקרה לנו. זו החוצפה". זפרני שלל את הרעיון שלשכת נתניהו צריכה ליזום התנצלות ואמר כי פרץ היא זו שצריכה להתנצל. "החוצפה היא של הגברת וחלקים מהתקשורת שמנסים להשפיל את ראש הממשלה ואנחנו לא ניתן לזה לקרות" אמר, "העם ממשיך לתמוך ולחזק את רה"מ למרות הניסיונות של אורנה פרץ וחבריה מהשמאל".

בחירות_קודמות

מרכז_רפואי_כלשהו

חברה_ישראלית


אילת משיקה יוזמה חדשה לשילוב אנשים עם מוגבלויות בתעסוקה: 'עיר תומכת שילוב'

עיריית אילת השיקה היום (רביעי) פרוייקט עירוני ייחודי להרחבת הייצוג של אנשים עם מוגבלויות במקומות העבודה בעיר. מטרת הפרוייקט 'עיר תומכת שילוב בתעסוקה באילת' היא לקשר בין כלל הגורמים בעיר הנוגעים לסוגיית ההשמה, ההכשרה, השיקום והאיתור לבין המעסיקים בעיר המעוניינים להעסיק אנשים עם מוגבלויות. הפרוייקט, הנערך בשיתוף ההסתדרות, הושק בכנס אילת ליחסי עבודה.

"ביקשתי שאילת תהיה עיר פיילוט, עיר שמהווה דוגמא, בשל רגישותה לאנשים עם מוגבלויות. בשביל זה כל הקהילה צריכה לדבר בשפה אחת, וזה התפקיד שלי כראש עיר", אמר ראש העיר אילת מאיר יצחק הלוי. "קיבלתי החלטה שמצריכה מכולנו שינוי באופן הטיפול באנשים עם צרכים מיוחדים: טיפול לא רק בפרט, אלא במשפחה". לפי הלוי, במסגרת הפרוייקט ייערך מיפוי של כל בני הבית, תוך בדיקה כיצד ניתן לסייע לכל בני המשפחה. "אנחנו יודעים שכשיש ילד עם צרכים מיוחדים – משפחה שלמה מכילה אותו ומתכנסת לטיפול בו. הנחתי את הצוותים שלי לעשות מיפוי, יש לנו בעיר כ-600-700 משפחות שהמשימה שלנו היא לטפל בהן, בטיפול פרטני בכל פרט במשפחה".

ההסתדרות לדבריו, על 800 אלף חבריה, צריכה להיות גורם מרכזי בתהליך. "מכאן נפנה לכל הרשויות המקומיות בישראל, יחד עם השלטון המקומי, ונרחיב את הפרוייקט הזה לכל הרשויות המקומיות. אנחנו מקווים שנוכל לשנות כך את פני החברה".

ד"ר גל זוהר מאגף הממונה על העסקת אנשים עם מוגבלויות בהסתדרות ציין את חשיבות הרשות המקומית בקידום העסקת אנשים עם מוגבלויות. "בכל העולם יש היום תהליכים של העברת אחריות גדולה יותר לערים ומועצות בהרבה מאוד תחומים, מתוך היכולת של הרשות לראות את כל השחקנים הפועלים במרחב", אמר זוהר, "אפשר לראות תוכניות חדשות לאוכלוסיות מבוגרות וצעירים. באילת אנחנו רואים כ-4000 אנשים בגיל עבודה עם מוגבלות עם 20% נכות ומעלה, אנשים שמוכרים בביטוח לאומי. יותר מ-10% מהאנשים בגיל העבודה, קהל יעד הטרוגני מאוד, עם רצונות הטרוגניים שרוצים לעבוד במקומות עבודה שונים ומגוונים. באילת כ-2000 מעסיקים דורשי רישוי, ו-13 גופים שעוסקים בתעסוקת אנשים עם מוגבלויות, רק בעיר אילת. לעיר יש יכולת להסתכל מלמעלה, לנסות לזהות ולקבוע יעדים". זוהר הוסיף כי "התכנית מכוונת בשתי רמות – להציב מדדים ברורים, לבחון את אילת לעומת ערים מקבילות, באשכול החברתי כלכלי, ומצד שני לייצר תשתית לשיתוף פעולה שזה האתגר הגדול ביותר, אקלים שיסייע לאנשי המקצוע".

נציבת שוויון זכויות בתעסוקה: "אם אנחנו מחפשים חברה משותפת ומכילה, זו הדרך"

"מגוון היא פלטפורמה שמפגישה בין הקבוצות או השבטים השונים בחברה" אמרה מרים כבהא, נציבת שיוויון זכויות בתעסוקה במשרד העבודה והרווחה. "כשנפגשים חרדים, ערבים, יוצאי אתיופיה, אנשים עם מוגבלויות – מפחיתים את הניכור, לומדים להכיר את האחר. אם אנחנו מחפשים חברה משותפת ומכילה, זו הדרך. אחוז המשתתפים בשוק העבודה מבין האנשים שנמצאים בגילאי העבודה הולך ומצטמצם. בעוד שנים לא רחוקות, אם לא נעשה כלום, אחוז האנשים העובדים יעמוד על 64. לכן גיוון הוא צו השעה בכלכלה. אבל יש לכך גם יתרון כלכלי מובהק עבור העסק, מחקר של מקנזי מראה כי בחברות מגוונות, הרווח עולה ב-35%".

"החלטנו שנציבות שוויון תדריך את המעסיק ביצירת תוכניות גיוון, והתייחסנו לחמש קבוצות ייצוג – יוצאי אתיופיה, חרדים, ערבים, בני 45+ וקידום נשים במקומות העבודה" הוסיפה. "אנחנו מסייעים לעשות אבחון של המצב בחברה, תוך בדיקת השכר, החסמים, קיום ראיונות בשטח, ואז באים ומסייעים למעסיק לקבוע יעדים וליצור תוכנית עומק רב שנתית ליצירת שינוי ארגוני מעמיק וארוך טווח ולפיתוח תרבות ארגונית מכילה. אנחנו מציעים למעסיקים ייעוץ וליווי במימון שלנו למשך שנה וחצי, כל מה שצריך כדי לבנות את התשתית, ליצירת תכנית ארוכת טווח".

נציג המלונאים: "אנחנו רוצים להחזיר לקהילה כל יום"

שמעון לוי, סמנכ"ל רשת המלונות פתאל המעסיקה כ-8,000 עובדים ברחבי הארץ, סיפר על בחירת הרשת להעסיק אנשים עם מוגבלויות. "אנחנו חברה יחסית צעירה, הוקמנו לפני 20 שנה, ועוד לפני שהוכן הצו, לפני 17-18 שנים, החלטנו שכיוון שקמנו מתוך הקהילה, אנחנו רוצים להחזיר לקהילה כל יום כשאנחנו קמים בבוקר. יצרנו סטנדטרט של כל X חדרים חייבים להעסיק עובד עם צרכים מיוחדים" אמר, "יש לנו היום למעלה ממאה עובדים עם צרכים מיוחדים, ואנחנו מנסים להגדיל זאת כל הזמן". לוי, שהוא גם יו"ר ועדת העבודה של התאחדות המלונות, הדגיש כי "אלו לא עובדים שמעבר לתקן, הם עובדים לכל דבר ועניין. אנחנו מקפידים גם שלא לעשות להם הנחות מיותרות."

לוי הוסיף כי "החברה שלנו גדולה ומתפתחת, בנוסף ל-40 מלונות בישראל יש לנו גם מלונות באירופה. לפני מספר חודשים רכשנו גם רשת מלונות בבריטניה, וגם שם הנחלנו את התרבות של העסקת אנשים עם מוגבלויות. אני חושב שהעסקת אנשים עם מוגבלויות הוא נחלתם של מלונאים רבים, ושהענף הוא מאוד ידידותי לטובת העניין. אצלנו כל ישיבת רווח והפסד אף פעם לא מתחילה בהכנסות והוצאות – כל מנכ"ל מלון מתחיל את הישיבה ומספר כמה עובדים עם צרכים מיוחדים עובדים אצלו: באיזה מחלקות, עם איזה ותק".

"יש נטייה לדבר על האנשים עם מוגבלות עצמם, השיקום וההכשרה שהם זקוקים להם. זה כמובן נכון, אבל המעסיקים נותרים בעניין הזה הרבה פעמים לבד" אמרה דפנה מאור, מנהלת המטה להעסקת אנשים עם מוגבלויות במשרד העבודה והרווחה. "מעבר לציונות ולאמירות היפות, בסופו של דבר צריכה להיות לזה היתכנות כלכלית, עסקית, ברורה וחד משמעית כדי שהאדם ייקלט, והדבר השני הוא הכשרת הלבבות והכנת המעסיק לתהליך הזה", אמרה. "זה אולי לא פוליטקלי-קורקט להגיד את זה, אבל אני חושבת שאם שמים את המראה בתחילת הדרך, מדברים על הקשיים איתם הם עשויים להתמודד, ואיזה כלים אנחנו יכולים להציע להם, לפעמים גם עזרה כלכלית, כשעושים את המהלך הזה דרך מרכזי התמיכה למעסיקים שאנחנו מפעילים – בצורה ברורה ומשתפת שנותנת למעסיק את התחושה שהוא לא לבד בתהליך הזה".

"אנחנו כאן כדי לרוץ ביחד"

כרמל סטינגר, יו"ר אגף שיקום בביטוח הלאומי, אמרה כי המבחן המשמעותי ביותר לתכניות שילוב הוא היכולת ליצור פרוייקט ארוך טווח. "אנחנו מכירים לא מעט מיזמים שקמים, ואנחנו מצויינים בפרוייקטים חד פעמיים", אמרה, "המבחן הוא ההצלחה להחזיק לאורך זמן. אנחנו מאמינים שאם אתה רוצה לרוץ מהר, תרוץ לבד, ואם אתה רוצה לרוץ רחוק, תרוץ ביחד. אנחנו כאן כדי לרוץ ביחד. יש יוזמה שהתחלנו עם גשר, שזה הקרן למפעלי שיקום ורשת ישרוטל – בנינו תכנית במסגרתה אנשים מקבלים מעטפת שיקומית, ואת ההכשרות הם מקבלים במלונות עצמם ואז משתלבים בהם בעבודה. אנחנו מתחילים כבר מחזור שני. כל בוגרי התוכנית השתלבו בעבודות בקבלה, במטבח, ובמוקד ההזמנות. זו סיבה לאופטימיות".

"לנו יש יכולת לסייע בתשתיות פיזיות, בניה והצטיידות, ויש לנו גם זרוע פרוייקטלית לפרוייקטים חדשניים לטובת אנשים עם מוגבלויות" אמר איציק סבטו יו"ר אגף קרנות בביטוח הלאומי. לצד זאת לדבריו לביטוח הלאומי גם זרוע המשקיעה בפרוייקטים ייחודיים בתחום: "כשהפרוייקט הזה (עיר משלבת באילת – נ.כ.) הגיעו אלינו, היתה לנו התלבטות, כי לכאורה אין בו משהו ייחודי – כל הארגונים והגופים פועלים ביחד. אבל מצד שני, זה הייחודיות עצמה. רצינו לבנות כאן מודל שבו כל השחקנים משלבים זרועות. אנחנו רוצים שהפיילוט הזה יוכל לשמש גם תחת ראשי רשויות אחרות".

נציבת_שיוויון_זכויות

שיווין_בתעסוקה

יוצאי_אתיופיה

נציד_מלונאים

העסקת_עובדים

שיקום_והכשרה


המהפכה במעמד עובדי התעשייה בארה"ב: מפעל ניסאן מיסיסיפי כמשל

לאחר מערכה תוקפנית מצד ההנהלה, הצביעו עובדי מפעל הרכב בדרום ארה"ב נגד הצטרפות לאיגוד עובדי תעשיית הרכב. מאמר מערכת של ה"ניו יורק טיימס" ממקם את האירוע כחלק מתהליך נישולם של עובדי התעשייה, עד לא מזמן עמוד השדרה של מעמד הביניים האמריקני

לאחר שבועות רבים של מאבק, הצביעו בשבוע שעבר עובדי מפעל "ניסאן" במיסיסיפי שבארה"ב נגד ההצטרפות לאיגוד העובדים U.A.W- איגוד עובדי תעשיית הרכבים. זאת לשמחתם של בעלי המפעל, שעל פי עדויות של עובדים במפעל, פעלו בצורה תקיפה כנגד ההתאגדות, כולל הקמת אוהלי הסברה ואיום שהעובדים המאוגדים יפוטרו ויישכרו מחדש כעובדי קבלן. מאמר המערכת של "הניו יורק טיימס" שפורסם אתמול (ראשון) בעקבות החלטה, חושף את התהליך המדאיג שעובר על תעשיית הרכב בארה"ב בפרט, ושל התעשייה האמריקנית בכללה, זו שהיוותה בעבר את עמוד השדרה של מעמד הביניים האמריקני.

תחת הכותרת "ההפסד לאיגודים הוא הפסד לדרום כולו", טוענים עורכי העיתון הניו יורקי כי כישלון המהלך הוא תוצאה של אסטרטגיה של המעסיקים בתעשיית הרכב בדרום ארה"ב, המכוונת לשמירה על שכר עובדים נמוך. לטענתם, המעסיקים נוקטים צעדים המכוונים למניעת יכולתם של העובדים להתאגד ולדרוש העלאת שכר, אסטרטגיה רווחית ביותר לבעלי המפעלים, אך הרסנית למעמד הביניים האמריקני. לבסוף קוראים עורכי העיתון וקוראים לפעולה אפקטיבית כנגד מדיניות זו, ובמרכזה – העלאת שכר כוללת.

חותכים דרומה, חותכים בשכר

בעשור האחרון מתרחשת מהפכה אך יסודית איטית במעמדם של עובדי התעשייה בדרום ארה"ב: מי שהיו בעבר עמוד השדרה של העבודה המאורגנת בארה"ב, הפכו לעובדים שמקבלים שכר נמוך, אינם מאוגדים, ומועסקים במסגרת חוזים קבלניים. שינוי זה מתרחש במקביל לנדידתו של ענף הרכב ממרכזי הייצור בצפון (ובעיקר באזור ה"ראסט בלט" שעלה לכותרות סביב הבחירות האחרונות) לאזור הדרום.

על פי ה"וול סטריט ג'ורנל", מאז שנת 1980 ירד באופן דרסטי מספר מקומות העבודה בתעשיית הרכבים בצפון מערב ארה"ב, בירת ייצור המכוניות במדינה, ובמקביל עלה מספר מקומות עבודה במדינות הדרום. כך, בין 1980 ל-2013 חלה ירידה של 33% במספר המשרות בצפון מערב, ועליה של כ-52% בדרום.

מעבר זה של מפעלים מצפון ארה"ב לדרומה הוא תוצאה ישירה של הפער בשכר העובדים. בדרום ארה"ב חלה ירידה דרמטית בשכר עובדי תעשיית הרכב הוותיקים, והעובדים החדשים התקבלו על בסיס חוזים קבלניים. באלבמה, בין השנים 2001-2003, חל הגידול המשמעותי ביותר במספר מקומות העבודה בתעשיית הרכב, אך השכר הממוצע לעובדי התעשייה במדינה ירד בכ-24%.

על אף הדרישה הגבוהה לעובדים, שכר העובדים יורד – וזאת בניגוד לתיאוריות הכלכליות המקובלות. ההסבר לכך הוא פשוט: במדינות דרום ארה"ב אחוז העובדים המאוגדים הוא אפסי. במיסיסיפי עומד שיעור העובדים המאוגדים על 3.7%, ובצפון קרוליינה 1.9% בלבד. בנוסף לכך, קיים פער גדול ברמת החקיקה המגינה על העובדים במדינות אלו, ורבים מחוקי העבודה הנהוגים בצפון אינם חלים שם.

פער זה נוצל ע"י בעלי המפעלים לצורך הגדלת רווחיותם, וסחף למטה גם את המשכורות בצפון המדינה, היות והאיום של בעלי המפעל במעבר לדרום מרחפת תמיד מעל ראשיהם.

ניסאן מיסיסיפי היא המשל

כאמור, מתוך כ-3,500 עובדי מפעל "ניסאן" במיסיסיפי, הצביעו 60% נגד ההצטרפות לאיגוד. דניס וויליאמס, נשא איגוד עובדי תעשיית הרכב, אמר כי "כנראה שהנהלת ניסאן הבינה כי אין ביכולתה למנוע מעובדיה להתאגד תוך התייחסות לעובדות. ההנהלה ובעלות בריתה ניהלו קמפיין תוקפני נגד עובדי החברה, שהתבסס על טקטיקת הפחדות, שקרים ואיומים".

לדברי נציגי האיגוד, עובדים רבים התנגדו להצטרפות לאיגוד מתוך הפחד כי ההנהלה תפגע בתנאי העסקתם במקרה שההצבעה תעבור. במהלך השבועות בהם התנהל המאבק הקימה ההנהלה "אוהל הסברה", והעבירו בו כל אחד מהעובדים במפעל. באוהל הוצגה לעובדים "נקודת מבטם של בעלי המפעל". באחת המצגות שהוצגו לעובדים ע"י ההנהלה נטען כי במקרה של שביתה לא תהיה להנהלה ברירה אלא לפטר את כל העובדים השובתים ולהעסיקם מחדש. ראוי לציין כי החוק במדינת מיסיסיפי אינו מונע צעד כזה.

באופן זה, ע"פ מאמר מהמערכת של "ניו-יורק טיימס", שוכנעו העובדים בשיטת "עדיף ציפור אחת ביד משניים על העץ". העובדים הוותיקים, על אף שאינם מאוגדים, זכאים למשכורות גבוהות יותר מעמיתיהם עובדי הקבלן. בחישוב פשוט, עדיף להישאר כעובד בעל שכר נמוך מהממוצע לעובדים מאוגדים, מאשר להיות מפוטר, ומועסק מחדש תחת חוזה קבלני עם שכר נמוך יותר.

כאן עולה נקודה חשובה נוספת באסטרטגיה של ההנהלה. עובדי תעשיית הרכב הם עובדים בעלי הכשרה, ולא ניתן להחליפם בקלות ובטח לא בזול. נקודה זו מהווה תמיד יתרון לעובדים, היות וקל להם יותר ללחוץ על המעסיקים להיטיב את תנאיהם, במקום לפטרם ולהחליפם בעובדים לא מיומנים אשר דורשים הכשרה מאפס. כדי לעקוף "קושי" זה, עושים המעסיקים שימוש באיום בהעסקה קבלנית. החלוקה בין עובדים ותיקים בעלי זכויות לעובדים צעירים משוללי זכויות היא בבחינת "הפרד ומשול". העובדים הוותיקים, המועסקים בשכר נמוך מהממוצע הארצי גם ככה, משתכנעים שעדיף להחזיק במה שיש מאשר ליפול לרמת ההעסקה של הצעירים. יש לזכור כי רבים מעובדי המפעל כלל לא היו זכאים להצביע, היות ועובדי הקבלן אינם מועסקים ע"י "ניסאן". קבוצת עובדים זו, אשר לה אינטרס מובהק בהצטרפות לאיגוד, לא זכתה לייצוג בהצבעה. העובדים הוותיקים, המועסקים ע"י החברה וזכאים להתאגד באיגוד עובדי הרכב, שוכנעו כי התנאים הנוכחיים שלהם עדיפים על הסכנה שבפיטורים והעסקה מחדש.

באופן זה, תוך שימוש בהיעדר החקיקה לטובת העובדים במדינות אלו, מצליחים בעלי המפעלים להשיג עובדים בזול, להגדיל את רווחיהם, ולהימנע ממצב בו מחזיקים העובדים במנוף לחץ כלשהו.

הנשק האחרון: המאבק על שכר המינימום

תמונה זו עשויה לעזור לכלכלנים האמריקאים, אשר מחפשים בחודשים האחרונים תשובה לשאלה "מדוע האינפלציה נשארת נמוכה, בעוד אחוז התעסוקה מתקרב לרמת תעסוקה מלאה"?

אמנם דוחות משרד העבודה האמריקני ממשיכים להצביע על מגמה חיובית ברמות התעסוקה, אך מקומות עבודה אלו נוטים להיות בעלי שכר נמוך, אשר משאירים את העובדים ללא הכנסה פנויה ומקטין את הוצאותיהם. כיוון כשהביקוש למוצרים אינו גדל, מחירם אינו עולה. במקום זאת הפריון גדל, אך ההכנסות מתחלקות באופן שווה פחות – יותר למעסיקים, ופחות לכל השאר.

כך, טוענים עורכי "הניו-יורק טיימס", יש לזנוח את הרעיון לפיו שכר עובדים נמוך הוא פתרון קסם לבעיות המשק, היות והוא הופך את המפעלים לתחרותיים יותר, ומושך משקיעים. מדינות דרום ארה"ב חוות את תוצאות המדיניות הזו על בשרן – העובדים עובדים יותר, ומקבלים פחות תמורה.

במרבית מדינות דרום ארה"ב לא קיים חוק שכר מינימום מעבר למינימום הפדרלי, העומד על 7.25 דולר לשעה. על אף שהמדינות השונות רשאיות להעלות את שכר המינימום בתחום שיפוטן, מרבית מדינות הדרום אינן מגדילות אותו משמעותית, ובכך מאפשרות את המשך ניצול אזרחיהן ע"י המעסיקים.

בימים אלו מתקיים מאבק להעלאת שכר המינימום הפדרלי ל-15 דולר. צעד זה הוא קריטי ליכולת לשפר את מצבם של עובדי דרום ארה"ב בפרט, ושל העובדים האמריקנים בכלל. "מה שנחוץ לנו הוא אסטרטגיה של העלאת השכר הנמוך, לטובת כולנו" נכתב במאמר ה"ניו-יורק טיימס".

תעשייה_אמריקנית

מניעת_התאגדות

פעולה_אפקטיביתץ

עובדים_שובתים

עובדי_תעשיית

שכר_עובדים_נמוך

מדינות_שונות

עובדים_אמריקנים


שני פצועים קל מירי לעבר אוטובוס סמוך לבית אל

השניים, נהג האוטובוס ונוסע כבן 35, פונו לבית החולים הדסה הר הצופים שבירושלים עם רסיסים בידיים. כוחות צה"ל פתחו בחיפושים אחרי היורה

שני בני אדם נפצעו אמש (רביעי) באורח קל, בפיגוע ירי לעבר אוטובוס סמוך למחסום פוקוס שבחטיבה המרחבית "בנימין". הפצועים, נהג האוטובוס ונוסע כבן 35, פונו לבית החולים הדסה הר הצופים שבירושלים. כוחות צה"ל סורקים באזור. בכלי תקשורת פלסטיניים דווח כי צה"ל סגר את הכניסה המזרחית לבית אל, במסגרת החיפושים אחרי היורה.

פרמדיק מד"א שלום גליל אמר כי "כשהגעתי למקום ראיתי אוטובוס עם נוסעים עומד עם שמשה מנופצת. גבר כבן 35 שישב במושב הקדמי ונהג האוטובוס שהיה כבן 30 היו בהכרה מלאה וסבלו מפציעות קלות מאוד מרסיסי זכוכיות בגפיים". גליל הוסיף כי הצוות העניק להם טיפול ראשוני במקום ופינה אותם להמשך הבדיקות. "מדובר בהחלט בנס גדול שהאירוע הסתיים הפעם בפציעות קלות".


בשקט בשקט: הוסר הפוסט המסית של ראש הממשלה נתניהו נגד בני סכנין

ארבעה ימים לאחר שהאשים את אוהדי קבוצת הכדורגל כי צעקו בוז בדקת הדומייה לזכר קורבנות אסון השיטפון, הוסר הפוסט מדף הפייסבוק הרשמי. מלשכת נתניהו נמסר כי הם אינם מכירים את הנושא. פייסבוק: הנושא בבדיקה. קבוצת בני סכנין: "זו התחלה טובה. אנחנו מחכים להתנצלות מתקנת"

ארבעה ימים לאחר שפורסם, נמחק הפוסט המסית והשקרי כנגד בני סכנין, מעמוד הפייסבוק של ראש הממשלה. כזכור, בעת משחק כדורגל במוצאי שבת האחרונה בין קבוצת בני סכנין והפועל רעננה, עמדו הקהל והשחקנים דקת דומיה לזכר הנספים באסון השיטפון. לאחר המשחק הופצו ברשתות החברתיות טענות לפיהן אוהדי בני סכנין ביזו את דקת הדומיה, וצעקו בוז. השמועה עשתה לה כנפיים והפכה ל"כתבה" באתרי חדשות שונים.

ביום ראשון השבוע העלה ראש הממשלה נתניהו פוסט לדף הפייסבוק שלו, הכולל צילום מסך של כתבה מאתר ערוף 7, וכתב: "בושה וחרפה. אני מצפה מכל מנהיגי הציבור, יהודים ולא יהודים כאחד, לגנות בכל תוקף התנהגות מבישה זו".

אולם, כאומר, לא היה ולא נברא. ההכחשות לאירוע הגיעו מכל הנוכחים, ואף מקבוצת הפועל רעננה, אישי ציבור ערבים ויהודים כאחד. למרות המחאה הציבורית, ואף איום התביעה של בני סכנין, ראש הממשלה לא הסיר את הפוסט, גם אחרי שברור היה שמדובר בשקר.

כאמור, בשעות האחרונות הוסר הפוסט, ובתגובה אמר לנו דובר בקבוצת 'בני סכנין' מונדיר חלאייל'ה: "זו התחלה טובה. אנחנו מחכים להתנצלות מתקנת". לשאלה האם הפוסט הוסר בעקבות איום התביעה אמר חלאיילה: "אני לא חושב שראש הממשלה פחד מתביעה, אנחנו רוצים להאמין שראש הממשלה הבין את הטעות, והוא שגה, והוא מבין שראש הממשלה יש לו אחריות לכל אזרחי מדינת ישראל, ושהוא מודע להשלכה של כל אות ולכל מילה שהוא הוגה, ולכן חשוב מאוד לאחר שהאמת נודעה, ומדובר בנושא רגיש מבחינת המרקם החברתי. אנחנו מאמינים שראש הממשלה יתנסח אחרת, ויתקן."

מלשכתו של נתניהו נמסר כי הם אינם מכירים את הנושא.

כדאי לציין הרשת החברתית 'פייסבוק' יכולה טכנית להסיר פוסט, אם מספר גבוהה במיוחד של אנשים דרשו את הסרתו, משלל סיבות, כאשר כל פוסט נבדק לגופו. גם ביח"צ של פייסבוק בארץ מסרו כי העניין בבדיקה.


לא רחוק ממערכת 'דבר ראשון' בקרית-שלום שבתל-אביב נמצא רחוב בשם זיגלבוים. הרחוב הצנוע אוצר זכרו של יהודי גדול: שמואל זיגלבוים, איש ציבור יהודי פולני, שהצליח להימלט מורשה מעט לאחר הכיבוש הנאצי. כשליח הציבור היהודי הכלוא בגטאות של פולין השתדל זיגלבוים אצל האומות, דרש התערבותן למניעת רצח עמו. לשווא.

אנו עושים זאת במחאה

ב-19 אפריל 1943, ערב פסח, התייצבו הנאצים בפתח גטו ורשה והחלו בהשמדתו. גבורת המרד של כ-70,000 שרידי הגטו, בהנהגתן של תנועות הנוער הציוניות, הפתיעה את הנאצים, אך הצליחה רק לעכב את החורבן. ב-12 מאי 1943, בעוד העשן מתמר מן הגטו החרב, נטל זיגלבוים את חייו בלונדון.

במכתב ההתאבדות שלו, אשר הופנה לראשי הממשלה הפולנית הגולה אך במובן עמוק יותר הופנה אל מצפונה של האנושות, כתב: "חבריי לנשק בגטו ורשה נפלו בקרב ההירואי האחרון. אני לא הורשתי ליפול כמוהם, ביחד איתם, אבל אני שייך אליהם, לקבר האחים שלהם. על ידי מותי, אני רוצה לתת ביטוי למחאה העמוקה ביותר שלי כנגד אי-העשייה, כאשר העולם מסתכל ונותן אישור להשמדה של העם היהודי".

בתוך גטו ורשה הלוחם לא ידעו, כנראה, על מאמציו של זיגלבוים. גם לא עודכנו על כך שממש באותה עת בה עברו הנאצים מדלת אל דלת עם להביורים והרגו בכל, התכנסו יחד דיפלומטים אנגלים ואמריקאים באיי ברמודה החמימים. שם הסבירו זה לזה שאין למעצמות יכולת לסייע ליהודים במצב המורכב הקיים באזורי הכיבוש. הודעת הסיכום של ועידת ברמודה בסוף אפריל 1943 ציינה בסיפוק את "ההתקדמות" ו"התקווה לסייע לפליטים רבים ככל הניתן".

יצחק (אנטק) צוקרמן, סגן מפקד הארגון היהודי הלוחם של גטו ורשה, אמר לאחר המלחמה כי בתוך הגטו חיו באשליה שהעולם אינו יודע על הזוועות הנעשות ביהודים. בתוך הגטו סברו שאילו העולם ידע, היה ודאי עושה דבר מה. " רוזוולט ידע, האפיפיור ידע… נוכחנו לדעת שהעולם הוא גדול ומטונף", אמר אנטק.

לנרצחים בחַלַבּ, על טפם וזקניהם, אין את האשליה ש"העולם לא יודע". השבוע מלאו הרשתות החברתיות וערוצי הטלוויזיה בפניהם של אנשי חַלַבּ המפוחדים, חלקם תחת הפגזה ותחת אש. "זכרו אותנו אחרי הרצחנו" אמרו בקריאה נואשת, "אולי תוכלו עוד לעשות משהו עבור האחרים". נשים, גברים וילדים אשר נכלאו בין הפטיש והסדן של הרשע, בין הג'יהאדיסטים הרצחניים של דאע"ש ודומיו למשטר הרצחני של אסד ובעלי בריתו בטהרן, בדאחיה ובמוסקבה.

והעולם שותק. לנוכח הרשע הנופל כמו גשם, שתיקת האומות מחרישת אוזניים. באוגוסט 2013, נוכח המתקפה הכימית המחרידה של צבא אסד על אזרחיו בע'וטה, מתקפה אשר גרמה לאלפי הרוגים בהם מאות ילדים, נראה היה כי גדשה הסאה. אך הפרלמנט הבריטי דחה את הצעת ראש ממשלתם לתקוף בסוריה, ואובמה וקרי נסוגו מהכוונה להתערב צבאית. ארה"ב ורוסיה גיבשו הסכמה שאפשרה, כביכול, את פירוקו של משטר אסד מנשק כימי. אובמה הדגיש כי שימוש נוסף בנשק כימי יגרור תגובה חריפה של ארה"ב. אך מאז היו מקרים רבים של שימוש בנשק כימי כנגד אזרחים וזוועות נוספות, וכמאמר המשורר: השמש זרחה, השיטה פרחה, והשוחט שחט. במקרה של סוריה יש לאמר ברבים – שוחטים.

העולם מפהק באדישות; מעלעל בניירותיו לשווא, טרם מצא הסעיף שבגינו ייתבע דאע"ש בבית הדין הבינלאומי. מאות אלפי נרצחים, רבבות של מעשי אונס, ילדים שאיבדו את משפחתם וילדותם – כל אלה אינם מניעים את העולם למעשה.

אם כן מה עלינו ללמוד מכל זה? שמא השיעור שעלינו ללמוד וללמד ילדינו הוא שהעולם, אכן, גדול ומטונף? כי את אדוני המלחמה מניעים רק תככי מסחר ופוליטיקה, וברומו של עולם שולטים האינטרסים הצרים, ואין מקום לערכים? שעלינו לסמוך, רק ואך ורק, על עוצם ידינו?

נדמה לנו, במערכת 'דבר ראשון', ששיעורים אלו הופנמו היטב, אולי טוב מדי ומהר מדי, בישראל שלנו. לקראת הפקת מהדורה זו חיפשנו אדם שיטען או תטען כי על ישראל לפעול ולמנוע את הרצח ההמוני המתחולל כה סמוך אלינו, מעבר לגבול. לא מצאנו. הישראלים מתגאים, ובצדק רב, בפעולות הומניטריות שנעשות על ידי ישראל וארגונים ישראלים עצמאיים, לעתים קרובות בחשאי. אך שגורה על לשון כולנו המוסכמה כי בעצם אין לנו כל יכולת לסייע לנרצחים במצב המורכב הקיים באזור הלחימה. ופתאום, גם אנחנו חלק מהעולם ושתיקתו. הנה, גם מדינת היהודים תופסת מקומה במארג האינטרסים, והיינו עם ככל העמים.

אנו ב'דבר ראשון' מבקשים למחות על מצב עניינים זה. את מהדורת יום שישי, ט"ז כסלו תשע"ז, 16 דצמבר 2016, אנו מקדישים – כולה – לנעשה בסוריה ובחַלַבּ. אנו עושים זאת במחאה – במחאה על הרשע, ועל הרצח הנתעב של חפים מפשע, אחינו ואחיותינו למשפחת בני-האנוש, בני העם הסורי; זוהי מחאה על האדישות הפושעת והסיוע המוענק לרוצחים על ידי המעצמות, כל מעצמה והרוצחים מטעמה המקדמים את עניינה; אך זוהי גם מחאה על אדישותנו שלנו, וקריאה – לישראל שלנו אסור לשתוק; ישראל צריכה לעשות, וככל שעשתה, עליה לעשות עוד.

ודאי, ישנם נושאים רבים וחשובים שרצינו לעסוק בהם בסוף שבוע זה. תקציב המדינה, מצבם של העניים בישראל, והאתגר הגדול הניצב בפני החברה הישראלית במשבר עמונה. לבטח נעים היה יותר להתרווח בסוף השבוע ולקרוא ידיעות קלילות יותר, בענייני תרבות וספרות לדוגמא. אין לנו ספק כי ההתבוננות אל תוך הנעשה מעבר לגבולנו הצפוני אינה חוויה נעימה.

בנימין זאב הרצל תיאר את התחושה שאחזה בו בקוראו בעיתון על פוגרום קישינב, ב-1903, במאמרו "קישינב והסרדינות". הדברים יפים גם היום.

" אדם קורא: פרעות בקישינב. בין הטלגרמות, המודיעות על מסעיו של המלך האנגלי, בין הדפסות של הבורסות, בין הידיעות על אנשים שנתקבלו על-ידי הקיסר הגרמני וכיוצא באלה. אתה מרבה כל-כך לקרוא על מקרי אסון, על רצח ושוד, שאתה עובר על ידיעות כאלה מתוך טמטום-דעת גמור.

בתנו, מתייחסת אל העניין הזה בכובד ראש מרובה מזה. היום הייתה היא הראשונה שנטלה את העיתון בידה. היא אינה מבקשת בכל הגליון ידיעה אחרת אלא זו. אין דעתה מתקררת בין שאני מדבר ובין שאני שותק. היא אינה יכולה להבין את הפסיביות שלי. אין דעתי נוחה, שמפריעים אותי בסעודת שחרית, הרי יום יום מביא דאגות חדשות… כמנהגי הנני מורח פתי בחמאה ומניח על גבה סרדינה ענוגה. ריחה הנעים עולה באפי. אבל הילדה מעכבת בידי להגיש את הפרוסה אל פי. אבא, וכי לא קראת? הוציאו את הילד מידי אמו והמיתוהו לעיניה. הנחתי את הפרוסה על הסרדינה שעל גבה והצצתי בעיני הילדה שלי. עיניה מלאות דמעות. ליטפתי את לחייה המשולהבות מרוב התרגשות. משהרגישה הקטנה בידי, נלחצה אליה כמבקשת עזרה. אחר עובר זרם מעין אל עין, מנפש אל נפש. אין אנו צריכים לתיווכה של מלה, כדי להבין זה את זו. עתה הננו שנינו בקישינב. להקת פראים פרצה אל גננו השטוף זהרי חמה. אנו נלחמים על חיינו. הנני מגן על אשתי ועל ילדי בכל מאמצי כוחי. כל זה אינו נמשך אלא רגעים מועטים – אבל הנני רואה בבירור איום את המלחמה לחיים ולמות, שנלחמים אחי ואחיותי בקישינב. חיי – חייהם והילד שלהם – ילדי הוא".

את המאמר מסיים הרצל בפניה לנרצחים:

"נוחו בשלום, אתם המעונים על קידוש השם, בני הגזע העברי הקדמון, המונה את ימיו הרבה אלפים שנה. לא לשווא מתם. נאקת הגסיסה שלכם תהיה לפעמון מתריע, לקריאת מלחמה, אשר תעלה באוזני מליונים בני אדם. מיתתכם תיהפך לנו לחיים. בשמכם נקום ונצא לפעולה".

ומה נאמר אנו לנרצחים בחַלַבּ ובסוריה? ומה נאמר אנו לעצמנו?

שמואל_זיגלבוים

70000_שורדי_גטו

ועידת_ברמודה

פרלמנט_בריטי

פוגרום_קישימב